qundao/data-zh-poetry huggingface dataset:
仲子平下第二首·其二
作者：釋元肇
朝代：宋

不是雲林勝市朝，都將名利等鴻毛。
床頭紙被今年破，林外霜風昨夜高。
虛白室無儋石計，清新詩有十分豪。
黄花時節明朝是，冷眼相看栗里陶。
初至建鄴
作者：釋元肇
朝代：宋

六朝陳迹認應難，只有春風燕子還。
陌上花開又花落，看人來往是鍾山。
別心首座
作者：釋元肇
朝代：宋

四面湖山展畫屏，故人相見眼偏青。
迎風春鳥語猶滑，過雨山花睡欲醒。
出處既分南北海，別離空恨短長亭。
明朝又作松江去，幾棹煙波月滿汀。
別菊
作者：釋元肇
朝代：宋

世情遷變總由他，冷眼相看只此花。
露葉霜枝愁不語，主人明日又天涯。
剡中
作者：釋元肇
朝代：宋

雨宿剡中寺，曉行猶未晴。
諸峯雲不定，疊磵水爭鳴。
野店穿心過，村樵當面橫。
尋思戴安道，千古一谿清。
北堂寄布
作者：釋元肇
朝代：宋

消息雖真見若何，愁中日月手中梭。
莫言不寫平安信，布眼爭如望眼多。
南塔
作者：釋元肇
朝代：宋

韶光將歛艷，麥野綠成堆。
庵內人如在，庭前柏自栽。
爐煙沿石碧，經梵雜風哀。
諸子知仁孝，逢春好一來。
印僉判
作者：釋元肇
朝代：宋

才業魁多士，英聲早歲馳。
宦涂將晚達，賢路有深知。
月借山城白，風飄鼓角悲。
用公渾不盡，珠樹照清時。
台城道中
作者：釋元肇
朝代：宋

枝暗花成子，風飄絮作萍。
雨侵溪漲白，山脫晚雲青。
又過仙人渡，還登酌水亭。
往來人自老，雙鷺立烟汀。
吊毛惜惜
作者：釋元肇
朝代：宋

妓者有毛嬙，高沙駡賊狂。
一身雖就死，千古不曾亡。
嗟爾男兒活，羞它冢樹傍。
史應收烈傳，祀合御睢陽。
吊無著塔
作者：釋元肇
朝代：宋

一定空山五百年，不須惆悵啟頹磚。
路傍多少麒麟塚，轉眼無人贈紙錢。
同游歸故隠
作者：釋元肇
朝代：宋

庭前杏樹手親栽，曾見空花兩度開。
聞道濛濛煙雨裏，亂禽爭子落莓苔。
吳江
作者：釋元肇
朝代：宋

不到松江又一年，且於佳處小留連。
千尋彩影虹垂地，萬頃清寒玉浸天。
塘路罕逢騎馬客，人家少似釣魚船。
三高冷眼應相笑，送往迎來亦可憐。
吳荆溪大監
作者：釋元肇
朝代：宋

遥辭下石橋，南岳阻招邀。
五載未相見，三除不入朝。
玉樓催作記，瓊闕伴吹簫。
嘆世無知己，文章竟寂寥。
周伯弜明府
作者：釋元肇
朝代：宋

昨過楊州日，知君病已侵。
殊非折腰具，竟作斷弦吟。
遠信逢秋笛，驚哀徹樹禽。
有才無命者，從古至于今。
周伯弜詩送僧至吳
作者：釋元肇
朝代：宋

周友別多時，湖山翠染衣。
宦情如紙薄，詩句逐雲飛。
一片孤鴻影，三高釣雪磯。
只消傳此意，知我似君稀。
和上官右史韻
作者：釋元肇
朝代：宋

夫子作春秋，大義明素王。
至于游夏輩，一字不敢當。
文風下秦漢，詩體更晉唐。
世道有隆替，人才隨翕張。
致君與澤民，夷險公備嘗。
山川尋謝屐，風月歸奚囊。
滿城風雨朝，采采籬下黄。
臨風懷美人，在彼天一方。
和上官右史韻
作者：釋元肇
朝代：宋

雖然身世兩相違，不以無爲礙有爲。
偶被閑名難免俗，因將黄葉强題詩。
一年好是中秋節，萬事能如采菊時。
自古聖賢觀出處，只今誰解帝王師。
和天目上竺守歲
作者：釋元肇
朝代：宋

林木悲嘶带斷霞，淡煙樓閣梵王家。
明朝歲律從頭起，繞遍山茶一樹花。
和天目見寄
作者：釋元肇
朝代：宋

共折梅花竹嶺西，白雲粘袖带詩歸。
東風著盡青青子，雙徑峯前落照微。
和天目送行
作者：釋元肇
朝代：宋

握手下層翠，秋聲動泬寥。
葉寒山徑響，雨積水程遥。
古甸分煙樹，孤城带晚潮。
懷人在空谷，誼不就旌招。
和宋松竹
作者：釋元肇
朝代：宋

保障風寒地，勤勞不問家。
年來對松竹，客至話桑麻。
靈運池塘草，玄都觀裏花。
打門驚夢起，上苑賜新茶。
和寧川王大卿寄游天台韻
作者：釋元肇
朝代：宋

我觀人生天地間，古今吁嗟行路難。
躋攀尺寸不可上，太行蜀道凋朱顔。
天台勝絕神僊錄，遐方企仰傾心讀。
跬步之間未暇登，多緣重耳而輕目。
胸量汪汪滄海窄，筆端舊有回天力。
莫年閑伴赤松游，興來不負東山屐。
華頂萬八千丈高，衡南泰北齊堪招。
凌風矯首欲飛舉，收拾萬象窮秋毫。
方廣雲中忽披覿，半千聖者皆相識。
妙法轟轟兩澗宣，危磴蜒蜒一潭碧。
安得妙手李伯時，貌取牛背劉凝之。
猗歟樗散巖壑底，與世聿兀略不覊。
愛山只愁山可移，獨許明月清風知。
興公按圖曾作賦，拂庵未到先題詩。
和方新恩
作者：釋元肇
朝代：宋

詩禮擅英華，源流奕世家。
已攀天上桂，不棄道傍麻。
烏鵲朝來噪，青燈昨夜花。
慚無報瓊句，相對只杯茶。
和楊節使登徑山
作者：釋元肇
朝代：宋

閶闔門西湖水臨，深深院落見春心。
梨花風弄影來去，燕子日長談古今。
起早每緣朝玉闕，歸遲多是宴瓊林。
肯將吹竹彈絲耳，來聽重雲鐘鼓音。
和洪提舉送平齋集
作者：釋元肇
朝代：宋

平齋大全集，千古播幽芳。
騷雅杜陵老，雄深馬子長。
天能留稷契，世可致虞唐。
樂府尤清麗，難回鐵石腸。
和王郎中韻
作者：釋元肇
朝代：宋

淮水入吳深，乘流住到今。
石幢寒日影，鐵塔夜風吟。
舉世無知己，惟公識此心。
朝來惠新作，三嘆有餘音。
和白玉蟾韻
作者：釋元肇
朝代：宋

蓬萊仙客興無酬，汗漫來游海上州。
明月滿山歌踏踏，紅塵入市笑休休。
釣竿不用空遮日，詩句時能一掉頭。
醉後抱琴歸去也，人間知是幾春秋。
和許提幹宿平遠
作者：釋元肇
朝代：宋

傾蓋話平遠，陰陰清晝長。
滄波沒鷗鷺，煙草暗牛羊。
樓影欹東嶺，鐘聲出上方。
新詩吟不足，就月屢移床。
和趙寺丞中秋韻
作者：釋元肇
朝代：宋

太守能詩趙倚樓，良宵開宴領清秋。
挂簷玉鑑明如洗，劃漢銀河近欲流。
雅興自來輕庾亮，頌聲翕爾變營丘。
關河萬里須長嘯，莫問膏腴在橘洲。
和魏侍郎登虎丘
作者：釋元肇
朝代：宋

朱輪千騎出行秋，覽勝須登海湧丘。
水與天光遠相接，雲遮山色半如羞。
先賢祠下修時敬，古劍池邊記昔游。
醉墨淋浪足酬唱，歸來鼓角動城頭。
和黄東浦早秋韻
作者：釋元肇
朝代：宋

門徑半交莎，幽居事若何。
地偏人到少，雲淡自怡多。
林杪危凉葉，池容減翠荷。
翻思種陽艷，終竟不如禾。
哀通人俘虜二首·其一
作者：釋元肇
朝代：宋

沙漠無春雪滿天，不知舊歲與新年。
如何化得身雙翼，飛向南方學杜鵑。
哀通人俘虜二首·其二
作者：釋元肇
朝代：宋

見鴈南飛欲寄音，裂衣刳血寫鄉心。
書成剗地添惆悵，又恐無人射上林。
哀通城
作者：釋元肇
朝代：宋

聞道通城破，傷心不可論。
隔江三日火，故里幾人存。
哭透青天裂，冤銜白晝昏。
時逢過來者，恐是夢中魂。
喜雨
作者：釋元肇
朝代：宋

去年民病屢思安，天意爲霖不作難。
地脈無窮窺井淺，波光不斷倚樓寬。
梅林時落黄金彈，荷沼新擎碧玉盤。
蛙吹莫供閑客耳，一時去和老農歡。
喝石巖
作者：釋元肇
朝代：宋

皓首來迎宴坐師，山靈易地致俱胝。
要知弘法回天力，但看精誠裂石時。
一徑蘚苔春寂寞，斷崖文字雨淋漓。
徘徊想像登雲處，風撼松杉萬壑悲。
嘯巖
作者：釋元肇
朝代：宋

丘石虎西蹲，月明煙水村。
扣舷穿蠡口，長嘯徹蘇門。
要得却胡騎，應須夢至尊。
苦吟天地窄，萬物本同根。
夜坐
作者：釋元肇
朝代：宋

露坐黄昏後，城居若在村。
天陰螢火亮，秋近草蟲喧。
老去渾無睡，貧來不閉門。
也知疎拙甚，此意與誰論。
大梅山
作者：釋元肇
朝代：宋

梅子青黄幾煙雨，荷衣零落又秋風。
松花滿地無人食，粥鼓齋魚兩寺中。
大水傷田家
作者：釋元肇
朝代：宋

沙頭秋日黄，煙水白茫茫。
無處分畦畛，傷時貴粃糠。
家鵝隨野鶩，農父作漁郎。
禹力成千古，孤吟欲斷腸。
大閲
作者：釋元肇
朝代：宋

吳宮舊有名，閲武事非輕。
金鼓從天落，戈鍪照雪明。
令嚴雲鳥絕，機發鬼神驚。
士氣賈餘勇，歸笳奏太平。
天台山中十首·其一
作者：釋元肇
朝代：宋

道喪幾千載，不復還其淳。
强者用詐力，弱者傷夷淪。
芒芒大塊中，何人得其真。
已矣難重陳，吾將誰與鄰。
天台山中十首·其一〇
作者：釋元肇
朝代：宋

爲愛簷前竹，特立萬竿玉。
蕭蕭送雨聲，沈沈照窗綠。
風雪凌壓之，可摧不可曲。
澹然如幽人，長年在空谷。
天台山中十首·其七
作者：釋元肇
朝代：宋

蘭生在深林，衆草相陸沈。
微承雨露滋，積受霜雪侵。
幽薌時一吹，樵牧空見尋。
采采當我前，遠此違世心。
天台山中十首·其三
作者：釋元肇
朝代：宋

面對香爐峰，朝昏起雲霧。
飄飄無定形，忽被風吹去。
去去還復留，半挂長松樹。
悠然會我心，政自有佳趣。
天台山中十首·其九
作者：釋元肇
朝代：宋

野草紛其類，托根孤高地。
誰榮誰瘁之，動摇春風至。
凄迷烟雨中，碧滿閑庭際。
王孫歸不歸，山深易寒氣。
天台山中十首·其二
作者：釋元肇
朝代：宋

千山萬山中，翠薜相交羅。
春風來何遲，積雪常峩峩。
折木有清響，采薇聞遠歌。
不因尋石橋，長年無人過。
天台山中十首·其五
作者：釋元肇
朝代：宋

澗底有清泉，日夜鳴涓涓。
風聲過樹頭，月色當窗前。
起坐不成寐，白髮悲流年。
向來稱達人，兩耳何緣濺。
天台山中十首·其八
作者：釋元肇
朝代：宋

紅紅白白花，萬萬千千樹。
開亦不知名，落亦不知數。
幽禽來上啼，野鹿銜將去。
可望不可攀，四向高無路。
天台山中十首·其六
作者：釋元肇
朝代：宋

山中産靈藥，四望清藹藹。
神僊久不逢，世上何人采。
桃源路豈遥，蓬萊非隔海。
惟有天地根，古今常獨在。
天台山中十首·其四
作者：釋元肇
朝代：宋

四時多幽禽，日日鳴前林。
呼喚烟樹重，應答山水深。
靜中無別響，獨聽有餘音。
載歌仍載吟，半晴還半陰。
天台道中
作者：釋元肇
朝代：宋

台嶺岧嶢道路長，周遭無數接青蒼。
溪頭枯樹如人立，峯頂孤松似傘張。
片片開田種階級，家家壘石作門牆。
籃輿摇兀東風裏，却憶西州上野航。
天台道中
作者：釋元肇
朝代：宋

麥壠桑麻接，行行百里賒。
一番飛穀雨，滿地落桐花。
水曲成三渡，山坳忽數家。
歸來襟袖上，猶带赤城霞。
天姥
作者：釋元肇
朝代：宋

自登天姥嶺，飛雪滿千峯。
采藥難尋徑，啼猿不見蹤。
赤城應改色，白道定相逢。
漸覺吾廬近，微聞日暮鐘。
天封
作者：釋元肇
朝代：宋

神指靈墟地，峯從華頂分。
東封時未至，西域教先聞。
丈室高皇字，重修笠澤文。
幽尋三十里，穿破石橋雲。
姑蘇臺
作者：釋元肇
朝代：宋

古今興廢事，天地不能齊。
水闊連湖外，山多在郭西。
登臨煙雨後，悵望夕陽低。
若問烏棲曲，城頭夜夜啼。
姑蘇臺放生
作者：釋元肇
朝代：宋

高臺一上一消魂，觸目猶多古跡存。
谿水流來聞越號，舟人指點是胥門。
煙雲弄曉青山澹，城郭初晴碧瓦昏。
魚躍鳶飛歸至化，當時歌舞不須論。
子規
作者：釋元肇
朝代：宋

今古相傳望帝魂，見之再拜感孤臣。
天津橋上人初聽，腸斷江南三月春。
孤山
作者：釋元肇
朝代：宋

老柏槎牙自古今，兩翁陳迹石泉深。
孤山風物皆遷變，只有梅花獨姓林。
宜靜
作者：釋元肇
朝代：宋

日月忙推轂，乾坤著草亭。
一波才底定，萬化自消停。
幽極風敲竹，微聞鶴振翎。
白雲雖自在，爭似遠山青。
客陳園二首·其一
作者：釋元肇
朝代：宋

原上蕭條寒食雨，江邊牢落苦吟身。
朝來也伴園林主，分白移紅學種春。
客陳園二首·其二
作者：釋元肇
朝代：宋

客來日日待花開，待得花開客又回。
未肯盡情皆吐露，似應留客少徘徊。
宿廣閏寺庾嶺方丈
作者：釋元肇
朝代：宋

兩程行始到，寺與海波鄰。
插草燉煌士，傳衣庾嶺人。
話長緣久別，月澹欲侵晨。
憶在凌霄日，相同是夙因。
宿福勝寺
作者：釋元肇
朝代：宋

投宿三十里，過山千萬層。
天寒猶有菊，寺靜更無僧。
掘芋充朝供，尋薪點夜燈。
望雲歸未得，惆悵一枝藤。
宿舊巢
作者：釋元肇
朝代：宋

故廬重到莫春時，物色風光總欠詩。
柳絮有情飛滿袖，牡丹無語恨空枝。
燕歸不用深垂幕，笋出應須密護籬。
明日籃輿又東去，迢迢煙草綠相隨。
宿西禪
作者：釋元肇
朝代：宋

竹杖芒鞋去問津，波生鴨綠草鋪茵。
雨迷阡陌留連客，風入園林著摸人。
寂寞數家收市井，蕭條一榻卧埃塵。
避人幽鳥渾無語，桃李明朝依舊春。
宿鳳山寄楓橋詮無言
作者：釋元肇
朝代：宋

澤國春深綠暗天，來時已不見君船。
十年湖海飄零恨，一夜空山聽杜鵑。
寄上制使賈端明二首·其一
作者：釋元肇
朝代：宋

洛陽聲賈自傳臚，三十專城總要涂。
黄鶴樓中納雲夢，碧油幢下重江都。
爭誇國士無雙傑，堪對瓊花獨一株。
王事只消談笑了，好吟佳句繼歐蘇。
寄上制使賈端明二首·其二
作者：釋元肇
朝代：宋

天台山壓衆峰高，極勝窮幽是石橋。
在昔一詩留翠壁，至今萬壑響青霄。
淮南草木皆霑潤，塞北煙塵即便銷。
將相功名古來有，可曾江上問漁樵。
寄冷泉康書狀
作者：釋元肇
朝代：宋

康廬有隠君，久愛北山文。
磵底弄清泚，嶺頭吟白雲。
月隨行處影，猿向定中聞。
寄得書來說，憐余在鷺群。
寄南叔凱
作者：釋元肇
朝代：宋

苦思南叔凱，相別已多年。
生與慈雲近，燈從智者傳。
憐渠如我癖，忤俗是詩篇。
橋畔青松老，期來看瀑泉。
寄吳荆溪大監
作者：釋元肇
朝代：宋

水心銘未立，屬望在荆溪。
一字如山重，何人落筆題。
昌黎懸斗柄，皇甫接天梯。
草木無情者，垂垂露泣低。
寄張書監
作者：釋元肇
朝代：宋

張公深隠處，花墅竹間籬。
不作明時用，能令薄俗移。
高風喧地籟，清節照天池。
月下常來往，幽禽野鹿知。
寄御史王少卿
作者：釋元肇
朝代：宋

朝陽有鳴鳳，天下喜初聞。
去棹輕如葉，閒心淡似雲。
杯羹留奉母，一飯不忘君。
千古濠梁水，流清滌世氛。
寄歸
作者：釋元肇
朝代：宋

燕子辭巢始別家，杜鵑啼處在天涯。
十分春事都看了，盡是他人園裏花。
寄歸
作者：釋元肇
朝代：宋

鴈過天南菊又開，故鄉拋了十年來。
可憐亂後皆無定，夢過寒江却自回。
寄江西益侍者
作者：釋元肇
朝代：宋

狼伍峯前一御風，十年消息莫相通。
山從入望何曾極，水若知愁不向東。
芳草天迷雲夢澤，垂楊煙暝舘娃宮。
聞君已作包桑計，可念餘生尚轉蓬。
寄江陰史君尹梅津
作者：釋元肇
朝代：宋

清簡何曾五馬榮，時艱念慮在生靈。
江如謝脁詩中靜，山似岳陽樓上青。
戢戢魚頭曝冬日，翩翩鴉字出宸庭。
三吳父老遥相祝，幾向天邊望福星。
寄池陽許史君
作者：釋元肇
朝代：宋

紫塞將軍有重名，雄藩正管翠微亭。
西來江水依前碧，北面淮山似舊青。
因報平安逢驛使，懸知臨照老人星。
寄言文選樓中主，莫道湯休語不靈。
寄趙東閣
作者：釋元肇
朝代：宋

與君生己酉，年月日時中。
除郤吟相似，其它事不同。
夢寒春草綠，天闊莫江空。
見面知何處，東華踏軟紅。
寄趙檢法
作者：釋元肇
朝代：宋

津頭梅白柳青青，却憶春時送別情。
紙上有懷難盡寫，夢中相見不分明。
清臺婉畫從輕典，紫禁催班識重名。
幾欲寄君無好句，夕陽秋色滿江城。
寄遠
作者：釋元肇
朝代：宋

拄策窮西望，閑雲去復生。
亂鴉棲落日，孤鴈叫寒更。
坐久燈生暈，衣單夢不成。
遥知今夜月，還向故人明。
寄鄂渚印知府
作者：釋元肇
朝代：宋

黄鶴樓前鸚鵡洲，高持麾節去悠悠。
功名自古無雙地，人物當今第一流。
句裏可逢崔顥者，樽前還得禰生不。
思君日夜廑西望，欲買潯陽江上舟。
寄鄭司業直院右史
作者：釋元肇
朝代：宋

由來行所學，最是得時難。
春草書带綠，東風御柳寒。
金爐烟噴曉，玉署漏聲殘。
獻納絲綸樣，流傳盛代看。
寄項秘監
作者：釋元肇
朝代：宋

吳中住歲餘，所樂在詩書。
有句題幽石，無人識借居。
蓬萊最高處，雅頌正關渠。
此道能如古，今誰伴直廬。
寄題孤嶼琚師半雲
作者：釋元肇
朝代：宋

江上悠悠寄此身，一間茅屋半邊雲。
長年相伴閑怡悅，去住無心不用分。
寄題趙山臺蓮華方丈
作者：釋元肇
朝代：宋

十尺方圍地，一枰雲錦衣。
禪心不著水，天女暗投機。
莫道榮枯異，誰云語默非。
荷間休結屋，趣入道山歸。
寄題釣臺
作者：釋元肇
朝代：宋

漢代高人曾釣此，至今山水有清輝。
多年祠像真還不，舊日臺磯是也非。
尚想扁舟成獨往，問他明月幾時歸。
雙雙鷗鷺應相識，飛落前灘更不飛。
寄馮深居
作者：釋元肇
朝代：宋

人世還如客路同，可堪垂老尚飄蓬。
舊年兩向吳中見，今日相思白下東。
烏鵲橋邊望明月，鳳凰臺上詠秋風。
滿題紅葉隨流去，惆悵才高命不通。
寄龜翁史君
作者：釋元肇
朝代：宋

添藁近方開，傳從越上來。
不曾經道句，真箇是仙才。
禹廟題新在，蘭亭到幾回。
莫教兒輩覺，瓜戍恐相催。
寒巖
作者：釋元肇
朝代：宋

信宿到寒巖，靈蹤出曉嵐。
懸崖嵌似鑿，著屋巧如龕。
石月觀心處，霜鐘是對譚。
徧尋雙隠句，風葉已䰐鬖。
寒食
作者：釋元肇
朝代：宋

荒塚無人捧土修，夕陽芳草替生愁。
路傍知是誰家子，猶把花枝插滿頭。
寧少耘
作者：釋元肇
朝代：宋

逢師竹澗旁，歲慘下歸航。
我獨疑深隠，僧來說坐亡。
草墟曾住寺，塵鏁別營房。
渺渺吳中道，無因過上塘。
寫照王肖巖
作者：釋元肇
朝代：宋

王君善寫真，當世獨超倫。
纔見皆能識，方知妙入神。
鴛行傳國士，麟閣貌功臣。
安有工夫到，寒巖枯木身。
小閤
作者：釋元肇
朝代：宋

老子小婆娑，裝成安樂窩。
不堪人狹隘，足稱自吟哦。
愛日烘窗煖，承簷聽雨多。
來春在鈴下，思治作民和。
山居
作者：釋元肇
朝代：宋

山寺偏宜夏，游塵不染苔。
煙光收迥野，江影上層臺。
竹筍侵崖出，藤花借樹開。
幽禽如解意，飛去又飛來。
山居四首·其一
作者：釋元肇
朝代：宋

四壁蕭然一室風，只多詩債與詩窮。
枯梅盡日臨窗舞，時有寒禽動竹叢。
山居四首·其三
作者：釋元肇
朝代：宋

因笑紅塵箇箇忙，故人淪落在殊方。
地爐無火灰成字，却傍前軒曝夕陽。
山居四首·其二
作者：釋元肇
朝代：宋

欲向西山學採薇，可憐身瘦得名肥。
天邊多少能鳴鴈，不到衡陽不肯歸。
山居四首·其四
作者：釋元肇
朝代：宋

覆榻一床單紙被，挂身三事舊麻衣。
吾廬只在深雲裏，笑折梅花月下歸。
山村初夏
作者：釋元肇
朝代：宋

麥熟鳥聲樂，桑空蠶箔溫。
陰陰傍山路，曲曲抱溪村。
喚雨鳩夫婦，添林竹子孫。
牛羊雜樵牧，隨月到柴門。
巾山
作者：釋元肇
朝代：宋

一登峯頂思悠然，始覺城臨滄海邊。
水趁半江流缺月，塔將雙筆寫青天。
茫茫帆影隨潮遠，杳杳鐘聲带郭圓。
可是任蕃來宿後，獨留詩句到今傳。
庭池
作者：釋元肇
朝代：宋

窗外空無有，清池瞰屋除。
去萍嫌礙月，留藻怕驚魚。
夜雨知深淺，晨光透碧虛。
時時來顧影，照見白髭疎。
庵中牡丹
作者：釋元肇
朝代：宋

誰將根底種靈丹，開處凡花比亦難。
勝賞莫嫌僧院僻，久長留到子孫看。
有時垂泪傷多雨，未肯扶頭怯曉寒。
自笑色空俱照了，也來隨例並闌干。
張宰湖山堂
作者：釋元肇
朝代：宋

別來萍梗浙東西，得向湖山手重携。
風定波間鷗出沒，雲深天闊鴈高低。
擬將脩竹題歸隠，長恐扁舟路欲迷。
明日棹歌回首處，葦花蘋葉冷凄凄。
張廉州奏院
作者：釋元肇
朝代：宋

合浦歸來久，遲敲月下門。
今朝隔生死，無處問乾坤。
斜日寒天短，愁雲遠水吞。
湖趺溪畔石，空憶繫舟痕。
徐丞見一堂
作者：釋元肇
朝代：宋

菊長新叢春事成，先生歸賦見深情。
麻衣草座自行樂，明月清風人不爭。
郡榻莫留青眼舊，客星閑傍紫微明。
箇中萬象渾無礙，門外何妨車馬聲。
徐神公墓
作者：釋元肇
朝代：宋

出郭門東宿靄披，僊公靈跡尚堪追。
空林日日傳清響，敝帚年年付與誰。
徑山冬日
作者：釋元肇
朝代：宋

東西兩徑幽，歲晚得周游。
壑雪陰猶在，溪雲凍不浮。
鳥驚樵斧重，猿挂樹枝柔。
怕有梅花發，因行到水頭。
徑山天開圖畫
作者：釋元肇
朝代：宋

幽澗瀉泠泠，千峯疊障屏。
曉雲開混沌，遠水接滄溟。
松影摇禪榻，苔衣上浄瓶。
塵中夢不到，爭欲買丹青。
得坐
作者：釋元肇
朝代：宋

一室坐春空，寥寥萬境容。
月移旁砌竹，風借別樓鐘。
暗處元非滯，明邊亦是逢。
五更侵早起，清露滴長松。
怡雲
作者：釋元肇
朝代：宋

雲是無心物，悠悠天地間。
長年抱幽石，何處覓深山。
白日看舒卷，清風任往還。
有時隨雨去，不似老僧閑。
惜松
作者：釋元肇
朝代：宋

不爲栽松種茯苓，祇緣山色四時青。
老僧只恐移松去，留與青山作畫屏。
憶馮宗諭
作者：釋元肇
朝代：宋

去歲無辜出帝鄉，石頭城下水雲長。
鳳凰臺上多今古，李白題詩恐斷腸。
懷人
作者：釋元肇
朝代：宋

自覺懷人遠，閒房獨揜扃。
去時梅著子，歸晚竹添丁。
海岸無山碧，天涯有草青。
春潮知信候，日日過夷亭。
懷吳中
作者：釋元肇
朝代：宋

消息傳來竟不真，楊花落後更無春。
誰知十載游吳夢，却作桑乾渡水人。
所寓
作者：釋元肇
朝代：宋

舊恨新愁海樣深，關河魚鴈各飛沈。
芭蕉也似知人意，日日窗前吐寸心。
披雲庵
作者：釋元肇
朝代：宋

絕頂住居安，千峯翠作攢。
風吹雲影破，天漏月光寒。
野水無行路，孤松半倚看。
有時吟到曉，清韻激飛湍。
挽高鼓院
作者：釋元肇
朝代：宋

葉墮遥空萬景沈，致芻誰不重傷心。
仕當釣石歸來蚤，閑比香山樂更深。
一片新碑難載德，百年故土絕遺音。
定從兜率天中去，莫向桃源路上尋。
探梅
作者：釋元肇
朝代：宋

冰雪催詩瘦入肩，幾回山後又山前。
枝頭不見春消息，空倚闌干憶去年。
掬泉
作者：釋元肇
朝代：宋

一坳寒貯玉，非沼又非渠。
捉月弄清淺，把山摇碧虛。
久晴應不竭，積雨亦無餘。
陸羽來題品，他泉定弗如。
揚州
作者：釋元肇
朝代：宋

高陵爲谷曲池平，亭館多存舊日名。
風月豈關興廢事，江山不盡古今情。
浪花飛雪雄新塹，楊柳垂雲護細營。
欲識揚州奇絕處，廟前瓊樹尚敷榮。
擬寒山吳下菴居
作者：釋元肇
朝代：宋

一昨離天台，事事皆不會。
西風信杖藜，吹落齊關外。
主人新卜築，林塘倏蒼薈。
埤堄隠周遭，市聲隔繁碎。
出門與入門，朝昏隨向背。
浮圖一兩尖，雲際忽相對。
鴈陣拽如繩，鴉喚斜陽隊。
有僧來扣門，路跨田翁耒。
人應笑我疎，我笑人多昧。
古今佳遯情，可在此菴內。
新昌石像
作者：釋元肇
朝代：宋

願力堅如石，三生鑿得開。
始知真實相，元不假胚胎。
寶閣層層見，香雲冉冉回。
盡誠皈敬者，莫待下生來。
方蕙巖宅
作者：釋元肇
朝代：宋

移宅住園中，高懷便不同。
生涯雖最少，樂地却無窮。
人記爲州日，家傳處士風。
閒來對巖石，坐到夕陽紅。
方蕙巖常簿二首·其一
作者：釋元肇
朝代：宋

名教非無樂，何緣事上眉。
不閑因接物，先老爲憂時。
兩郡垂棠蔭，東園長桂枝。
用公渾未盡，一世有餘悲。
方蕙巖常簿二首·其二
作者：釋元肇
朝代：宋

夙昔住山緣，來吳已八年。
獨憐寒塔影，時到碧巖前。
埋玉亡何日，愁雲過別天。
東風減回首，家學子能傳。
施東洲蒼雲
作者：釋元肇
朝代：宋

東洲一片雲，凝住石湖濱。
群岫堆蒼玉，萬松生翠鱗。
相看碑上字，不死墓中人。
曾筆中興事，傷時在泣麟。
明巖
作者：釋元肇
朝代：宋

不與衆峯同，纔容寸步通。
跨門巖響屧，縣度水行空。
僧住知無厭，人來看莫窮。
相傳幽洞透，寒拾往還中。
春寒
作者：釋元肇
朝代：宋

草色青青沒燒瘢，游人未敢踏春寒。
梅花吐盡溪頭雪，只有沙鷗獨自看。
春意
作者：釋元肇
朝代：宋

山客偶來城裏住，頻年孤負惜芳心。
一株楊柳南池上，日日看春到淺深。
春日二首·其一
作者：釋元肇
朝代：宋

柳塘春水漲如醅，掠眼風光燕子回。
最苦杏花留不得，夜來雷雨盡驚開。
春日二首·其二
作者：釋元肇
朝代：宋

乍雨新晴媚物華，孤煙落日晚人家。
柳摇淺淺深深水，籬露紅紅白白花。
春日書懷
作者：釋元肇
朝代：宋

靜倚晴窗笑此生，出遊歸隠兩無成。
故園小作三春夢，倦翼長垂萬里情。
庭樹欲紅聞鳥閙，郊原新綠見人耕。
湖山舊友如相問，只向梅花說姓名。
春郊有感
作者：釋元肇
朝代：宋

用舍行藏只自傷，五年留滯在江鄉。
青松遠引來南塔，白髮猶欣見北堂。
麥浪有時迎燕舞，菜花無頼學鶑黄。
騎馿又打津頭過，楊柳飛綿出短牆。
春雪
作者：釋元肇
朝代：宋

乾坤公道在，又見雪來蘇。
貴賤皆白屋，高低盡坦涂。
莫嫌春力淺，猶勝去年無。
却憶尋芳者，還成訪戴圖。
春雪
作者：釋元肇
朝代：宋

竹邊聲細夜方闌，開盡南窗獨自看。
桃杏學梅唯欠瘦，池塘堆絮怪能寒。
纖纖尚舞東風力，片片還隨曉氣乾。
芳草已滋三徑綠，誰知陋巷有袁安。
時敬菴
作者：釋元肇
朝代：宋

主人時孝敬，結屋尉幽靈。
山近嵐生砌，池清月在庭。
鳥行窺施食，鶴立聽看經。
有客來相過，林扉且莫扃。
晉元帝廟
作者：釋元肇
朝代：宋

元帝遺宮在石頭，年年長吏祀春秋。
幾多整頓乾坤手，閒遶回廊看不休。
暮春
作者：釋元肇
朝代：宋

顧我疎慵事事休，三間茅屋碧溪頭。
喜添新竹當門礙，踏破蒼苔怕客游。
菜葉不教隨水去，松花應待及時收。
有時乘興登臯望，上水舟衝下水舟。
曉谷
作者：釋元肇
朝代：宋

長夜何時旦，藏脩只任真。
惜陰常起早，吹律自生春。
處處聞啼鳥，聲聲若應人。
日高雲散後，方始正衣巾。
曉過吳江
作者：釋元肇
朝代：宋

雨洗雲梳曉色遲，空江楓冷一虹垂。
漁人偷釣煙波破，鷗鷺沙頭睡不知。
更深亭
作者：釋元肇
朝代：宋

幽趣上林梢，添高一把茅。
乾坤常在定，日月自相交。
雲怕人知處，門開僧不敲。
叢臺歌舞散，空有燕來巢。
書薛野鶴水竹稿
作者：釋元肇
朝代：宋

野性昂如鶴，期君壽合堅。
雖然傳去世，必定得爲仙。
華表千年後，崖銘幾字全。
詩名長不泯，集是石龜編。
杜少陵像
作者：釋元肇
朝代：宋

許國丹心苦，唐天春日低。
蹇馿應借得，吟過瀼溪西。
林酒仙
作者：釋元肇
朝代：宋

持犯苦相分，陶沈麯糵真。
世間皆醉夢，師是獨醒人。
難合虛開口，長留坐化身。
春風過東寺，苔砌落花新。
柳絮
作者：釋元肇
朝代：宋

飛時如雪聚成毬，長是隨風不自由。
便使化爲萍去後，煙波無限更飄流。
桃紅菊
作者：釋元肇
朝代：宋

桃葉桃根逐水流，冷煙凉月幾番秋。
籬邊强作春風面，滿地黄金不替愁。
桐柏觀
作者：釋元肇
朝代：宋

仙者曾居地，峯巒特異常。
泉飄簫樂響，松暗洞門藏。
玉井通三島，瓊臺接上蒼。
有時聞鶴下，醮罷月侵廊。
梅山
作者：釋元肇
朝代：宋

歷陽風土秀，清氣在梅山。
自古英靈出，垂名天地間。
相傳司業句，又逐省郎還。
歲歲春消息，寧忘問故關。
梅月
作者：釋元肇
朝代：宋

堂上傳風雅，高標一段奇。
韻清梅蘸水，生白月來時。
有影皆成畫，無聲總是詩。
屋頭春信早，催發向南枝。
梅溪
作者：釋元肇
朝代：宋

三花兩蘂開枝上，淡月微雲動水邊。
坐到夜深誰是伴，陽春雪曲和潺湲。
楊補之梅
作者：釋元肇
朝代：宋

一幅霜綃染壑煙，茹瓊吐雪似年年。
上林多少春風面，白首楊郎正草玄。
楓橋
作者：釋元肇
朝代：宋

出郭初逢寺，長洲茂苑西。
塔風喧梵語，石雨暗唐題。
日莫山如染，春深草欲迷。
門前有流水，舊號越來溪。
樹王
作者：釋元肇
朝代：宋

翠絲縝密赤心存，膚腠凌風溜雨皴。
直節向時曾遇上，微荄率土莫非臣。
輪囷古柏空生蜀，偃蹇寒松枉仕秦。
瀑布青山堪带礪，森森同見萬年春。
次呂教授游江心韻
作者：釋元肇
朝代：宋

魚龍吹浪雪霏霏，更著青山倚落暉。
一幅風帆到煙寺，十年塵土愧征衣。
漁家蓑笠應堪換，老宿缾盂未可依。
回首謝公樓上去，池塘春草昔人非。
次方蕙巖行春韻
作者：釋元肇
朝代：宋

及時槃樂足幽閑，近自丘園遠到關。
見綵桃符知歲換，带黄楊柳覺春還。
飄飄衣袂風雩轉，草草杯行笑語間。
高興磊然降不下，更須相約過西山。
次柳倅見寄
作者：釋元肇
朝代：宋

是中空洞任天游，去住飄然百不憂。
黄獨有苗師懶瓚，碧雲無語繼湯休。
才名如此分千里，道術相忘混九流。
寄得詩來乘月看，滿身風露一庭秋。
次水心先生鴈山韻
作者：釋元肇
朝代：宋

方壺圓嶠神僊經，遠不可到虛其名。
東嘉自古山水郡，往往俗駕回山靈。
了知天地不終惜，鴈蕩殿出集大成。
輞川無人王宰死，五日十日徒勞形。
有生莫厭行犖确，四十九折重盤縈。
珠璣亂撒龍鬭富，樓殿巧著僧爭清。
巔崖咫尺分陰晴，幽壑噫欠生雷霆。
新詩彈壓得二妙，厖眉雪頂交懽迎。
煮茶夜坐發深省，古澗旋汲銅花青。
老子於此興不淺，落紅千點春無情。
次趙蓴湖飽看風雨樓韻
作者：釋元肇
朝代：宋

江山高處據胡床，豪氣如虹貫野塘。
且去已知元亮醉，興來非是次公狂。
滿天風雨供吟眺，一幅瀟湘不卷藏。
聽得鷄鳴還待旦，蓴羹雖美在他鄉。
次陳平甫提幹晚春韻
作者：釋元肇
朝代：宋

莫雲豈特看江東，朋舊如今四海中。
花落不禁三日雨，顔衰消得幾春風。
簷前雛竹娟娟粉，階下櫻桃滴滴紅。
辛苦廣騷將底用，弋人何處慕冥鴻。
次韻趙竹所書詩卷後
作者：釋元肇
朝代：宋

江湖三十載，每聽說君詩。
古寺過逢處，寒城欲莫時。
自看霜落後，唯倚竹相知。
吟壘慚無律，虛勞爲出奇。
歲晚過上竺禮天目
作者：釋元肇
朝代：宋

幽懷日成趣，與世不相聞。
瘦似梅花樹，閑如竺嶺雲。
葉間新句法，石上舊苔紋。
送我溪橋路，松梢又夕曛。
歸涂雪
作者：釋元肇
朝代：宋

蹇馿騎破野村前，愛惜飛花懶著鞭。
到得歸來山舍晚，竹籬遥認煮茶煙。
歸舊隠
作者：釋元肇
朝代：宋

六載城塵閙壓頭，一朝脫屣返林丘。
青山不遠迎人笑，綠水依前遶郭流。
隨意野花開欲遍，盡情幽鳥語相留。
門前若有敲門客，多謝山陰王子猷。
水仙
作者：釋元肇
朝代：宋

仙家遺玉種，歲晚發幽芳。
露重金杯側，天寒翠袖長。
神猶步洛汜，夢不到高唐。
待得春風覺，游蜂空斷腸。
水心先生挽章二首·其一
作者：釋元肇
朝代：宋

歸自金陵後，情疎狎隠淪。
身緣憂國瘦，家爲著書貧。
江海星沈夜，池塘草不春。
門生天下是，椽筆付何人。
水心先生挽章二首·其二
作者：釋元肇
朝代：宋

孤嶼秋風寺，三過夫子家。
古心堅鐵石，軟語带烟霞。
別嶺栖雙徑，逢人問永嘉。
重看送行句，殞泪墨欹斜。
水竹園
作者：釋元肇
朝代：宋

開園多傍水，種竹近臨臯。
試問諸君子，何須快剪刀。
清風招六逸，碧浪識三高。
却笑任公子，持竿欲釣鰲。
永寧寺
作者：釋元肇
朝代：宋

寺出平郊開雨雲，村藏桃李幾家春。
塵埃不渡滄洲夢，楊柳溪橋影照人。
江上雪
作者：釋元肇
朝代：宋

人道甌閩不識寒，北風吹雪夜漫漫。
斷蓬折葦滄江上，只作淮南舊日看。
江心春日
作者：釋元肇
朝代：宋

江邊春日正遲遲，岸草汀蒲綠漲肥。
有戶不扃僧懶出，種花無地客來稀。
破烟白鳥成雙下，度壍昏鴉接翅歸。
流轉自憐鄉國異，風光隨處不相違。
江路午行
作者：釋元肇
朝代：宋

誰家吠犬出低籬，橋在村西人未知。
白鳥自來還自去，柳陰濃處立多時。
池梅
作者：釋元肇
朝代：宋

水浄方塘曉鏡清，依依冷照玉娉婷。
昭君莫怨毛延壽，此意如何畫得成。
泊然
作者：釋元肇
朝代：宋

真箇無營者，方能向此居。
花間誰是蝶，池上不知魚。
竹戶清陰碎，苔階翠點疎。
東西幾片壁，只貼坐忘書。
洞庭用白樂天韻·其一
作者：釋元肇
朝代：宋

兩丸跳擲幾昇沉，誰識僊源洞府深。
月在波間明片玉，舟從水口出橫金。
夫差醉後無吳舞，范蠡來時有越吟。
千古烟波興廢事，白鷗漁叟是知心。
洞庭用白樂天韻·其二
作者：釋元肇
朝代：宋

西緲東峨日未沉，洞庭山水更幽深。
微茫雪浪疑浮玉，杳靄煙霞似紫金。
壇上綠毛遺竈冷，橘中皓首采芝吟。
桃花洞口年年發，自是尋人不盡心。
洞庭翠峰
作者：釋元肇
朝代：宋

峯點浮螺翠，遥波界玉田。
雲中聽鷄犬，路入趁漁船。
濃淡霜天曉，青黄橘戶煙。
寺因明覺住，清響有人傳。
洞霄宮
作者：釋元肇
朝代：宋

夾道列蒼官，回回水屈盤。
一峯天柱杪，九鏁洞雲寒。
澗草受春綠，山茶落曉丹。
霜髯雪眉叟，倚杖聽驚湍。
海棠
作者：釋元肇
朝代：宋

昭陽殿裏醉含情，三十六宮顔色輕。
幾向春風憐薄命，少陵詩史不書名。
海門古城
作者：釋元肇
朝代：宋

昔聞天祚際，城此鎮東州。
壞塹尋餘鏃，荒祠立故侯。
荆榛無茂日，禾黍幾番秋。
江上寒潮水，依然到石頭。
海門道中
作者：釋元肇
朝代：宋

雲駛前林雨脚回，炎風赫日馬蹄埃。
道傍官柳應相笑，十二年中四往來。
海陵道中
作者：釋元肇
朝代：宋

來往吳陵路，漁樵是切鄰。
雨容輕濕曉，水氣暗浮春。
野鴈情如客，汀鷗黠近人。
梅花篷底見，倍覺有精神。
清明
作者：釋元肇
朝代：宋

寒食清明節，家家拜掃辰。
酒杯難醉土，淚眼不知春。
舊塚連新塚，今人歎昔人。
路傍無主認，幾箇石麒麟。
清月溪
作者：釋元肇
朝代：宋

萬劫高超一念輕，來非住相去何曾。
定逢葱嶺當年使，誰訪洪川舊日僧。
舍利未安無縫塔，伽梨空對短檠燈。
凌霄多少薰風淚，吹入淮南紫翠層。
渡江
作者：釋元肇
朝代：宋

天地無情日夜流，樹煙濃澹岸沈浮。
浪花倏忽千堆雪，白似江南去客頭。
渡越
作者：釋元肇
朝代：宋

半月金陵路，今朝渡浙河。
回頭吳岫在，到耳越音多。
賀監湖邊柳，右軍池上鵝。
宛然風物在，人事幾消磨。
湖上
作者：釋元肇
朝代：宋

五年踏破幾芒鞋，山色湖光識再來。
魚鳥散時浮鼓吹，煙雲缺處見樓臺。
白綿飛盡蘇公柳，青豆初嘗處士梅。
小立東風爭渡急，句中無地著塵埃。
湖上秋日
作者：釋元肇
朝代：宋

湖上新晴人競游，幽懷無處領清秋。
夕陽送盡歌船了，始放鐘聲出寺樓。
湯西樓新居
作者：釋元肇
朝代：宋

聞君移住處，相近太平坊。
舊日同吟侶，新來認草堂。
避喧猶未可，在陋亦何妨。
只有西樓月，清光不改常。
漁父
作者：釋元肇
朝代：宋

身外即江山，流行坎止間。
烟波垂釣直，天地一舟閑。
到岸賣魚去，無錢得酒還。
不知塵世換，幾度月彎彎。
潤雲
作者：釋元肇
朝代：宋

高結據空虛，吳中大隠居。
碧雲生暮景，清氣浥樓書。
座上通玄客，門前長者車。
東隅貫休閣，相望復何如。
火閤
作者：釋元肇
朝代：宋

裝折圍爐地，方方七尺强。
易容元亮膝，難著浄名床。
省炭功雖小，燒香味較長。
晏然宜袖手，免去暴朝陽。
烏衣園
作者：釋元肇
朝代：宋

烏衣園裏過，不覺立多時。
舊事人能說，春風燕得知。
倒垂池上柳，斜插酒邊旗。
來往城南路，年年長別離。
牡丹
作者：釋元肇
朝代：宋

嬌紅膩紫炫晴芳，好本傳來自洛陽。
譜上有方曾換骨，花中無比合稱王。
道妝宜貯黄金屋，素艷堪居白玉堂。
羅幕重重護風日，幾家歌管惜春光。
牧野圖
作者：釋元肇
朝代：宋

焦頭烈尾痛成功，麟閣何曾見畫工。
爭似淡煙楊柳岸，四無闌圈自西東。
牽牛花
作者：釋元肇
朝代：宋

星河明滅映籬根，風露開成碧玉溫。
曉色未開忙歛恨，柔條無力絆天孫。
狼山
作者：釋元肇
朝代：宋

仙子飛昇歲月閒，游人猶向此躋攀。
五峯寺踞葱蘢處，孤塔雲撐杳靄間。
波渺渺邊來漢水，望青青際是吳山。
風帆沙鳥無今古，潮落潮生自往還。
狼山
作者：釋元肇
朝代：宋

寺因先幻有，仙跡本虞君。
渡口幾點屋，山腰一抹雲。
長江浮地軸，孤塔煥天文。
欲問秦皇事，高崖迥不聞。
狼山池上有感
作者：釋元肇
朝代：宋

池上凉多生萬松，登臨懷感興何窮。
催詩不雨雲空黑，結社無人蓮自紅。
翡翠得魚忙蘸水，蜻蜓避燕巧低風。
靈龜未解蒙莊意，慇慇時來亂葉中。
王喬
作者：釋元肇
朝代：宋

棄世還如棄屣輕，玉簫吹徹月分明。
許由不受堯天下，却道風瓢樹有聲。
王荆公半山祠
作者：釋元肇
朝代：宋

來往鍾山住半腰，騎馿松下莫蕭蕭。
只因墩號分人我，到了經綸恨不消。
琴川圖
作者：釋元肇
朝代：宋

勝處著幽亭，烟林四望平。
高山千古意，流水七弦情。
偃室猶堪仰，虞風舊有名。
丹青難下手，松竹自傳聲。
瓊花
作者：釋元肇
朝代：宋

勝地足繁華，靈根最可嘉。
人間無別種，后土獨開花。
玉帳三千客，珠簾十萬家。
年年到初夏，來此醉流霞。
用趙倅韻二首·其一
作者：釋元肇
朝代：宋

江山陳迹六朝遺，寂歷寒花野水湄。
猶有石頭城畔月，夜深還照昔人詩。
用趙倅韻二首·其二
作者：釋元肇
朝代：宋

憑高一望興何窮，晴雨朝昏景不同。
莫向吟邊苦懷古，敗荷疎柳怯西風。
疊石
作者：釋元肇
朝代：宋

澄徹池光上，嵸巃相對閑。
誰將太湖石，疊作小廬山。
種樹蟠春長，栽花带土慳。
當時真隠者，只在篆烟間。
病起
作者：釋元肇
朝代：宋

江臯生遠趣，盡日獨沈吟。
雨洗四郊浄，雲分片地陰。
黄梅成樹落，青稻入村深。
農事今如許，猶能一散襟。
登劉寺後山
作者：釋元肇
朝代：宋

落日山光半有無，白鷗漁艇散晴湖。
貴妃泉石無人管，寂寞孤僧信杖扶。
登狼山
作者：釋元肇
朝代：宋

江南見山猶可惜，千里萬里行不極。
江北見山絕可憐，三峯兩峯謾堆積。
平生未識蜀道難，頼此爲余雙眼碧。
真人僊去狼不來，突兀與江相怒射。
尋詩更上最高峰，莫嘆能消幾緉屐。
水光山色只依然，顧我重來鬢非昔。
笑歸丘壑橫胸臆，別倩東風吹脚力。
石橋
作者：釋元肇
朝代：宋

絕景隔凡塵，探幽雪未分。
飛來雙磵瀑，攤作一橋雲。
聖跡常時現，人間到處聞。
煎茶亭上立，花乳自紛紛。
石湖晚泊
作者：釋元肇
朝代：宋

磨子峰頭日已傾，楞伽塔頂月初生。
鴟夷去後烟波冷，悵望吳臺與越城。
石菖蒲
作者：釋元肇
朝代：宋

烟雨暝朝昏，龍湫鴈蕩濱。
移根來別處，終日伴閒身。
勁氣衝如髮，寒芒凜辟塵。
年年看花者，應笑不曾春。
石頭城
作者：釋元肇
朝代：宋

西風動古情，更上石頭城。
一片斜陽外，幾番曾力爭。
天青雲破碎，草碧鷺分明。
寂寞潮回處，如今亦耦耕。
破山興福寺
作者：釋元肇
朝代：宋

此山名最重，常建昔題來。
大士講經處，老龍拏石開。
庭前纓絡樹，池內白蓮臺。
幾載惟聞說，何當到一回。
碧沼
作者：釋元肇
朝代：宋

瀲灧一池蓮，禪房住半邊。
北通關市路，西透馬塍泉。
碧色冷摇日，香風近撲天。
遠公雖不作，清社有人傳。
禁渡
作者：釋元肇
朝代：宋

渺渺煙江春思長，杏花風急燕歸忙。
銜泥不解如精衛，又只來巢舊屋梁。
禮嵩明教塔二首·其一
作者：釋元肇
朝代：宋

饑寒萬卷寄蕭疎，越路三千去上書。
明主既知堯舜事，故山依舊愛吾廬。
禮嵩明教塔二首·其二
作者：釋元肇
朝代：宋

落磵流泉勢欲豗，斷碑古塔蝕蒼苔。
雨聲一夜卷春去，風撼千山我獨來。
秀野園
作者：釋元肇
朝代：宋

洛陽園圃久荒烟，秀野佳名向此傳。
雲外移山高出屋，門前遠水靜兼天。
四時爭發花無數，五畝中分竹半邊。
不用笙歌與銀燭，夜深漁唱月娟娟。
秋日菴居
作者：釋元肇
朝代：宋

開門一逕通，花木四時同。
陰密松成蓋，香多桂作叢。
鑿池要皓月，移竹種清風。
未息塵機者，應難到此中。
秋晚庵中
作者：釋元肇
朝代：宋

江邊成獨宿，徹夜聽吟蛩。
窗月低殘影，客衣寒未重。
林疎出幽磬，風迥遞村舂。
細采東籬菊，曉雲橫瘦筇。
秋蓮
作者：釋元肇
朝代：宋

波面盈盈照影紅，月寒露重怨房空。
鷺鷥目趁魚行急，驚得殘粧散曉風。
秋霽
作者：釋元肇
朝代：宋

一室蟲悲萬感生，林梢攧雨濕秋聲。
詩成後夜無人問，月到雲間不肯明。
移竹
作者：釋元肇
朝代：宋

南庭多綠竹，移種近西牆。
遠待三年後，陰成一片凉。
月鋪金鏁碎，風度玉鏗鏘。
定愛常來坐，中間頓石牀。
立虛舟游洞庭
作者：釋元肇
朝代：宋

君向洞庭看秋色，軟琉璃地黄金國。
興來題破曉霜天，七十二峯幾點墨。
竹石
作者：釋元肇
朝代：宋

脩篁擁翠幢，魁石坐端方。
勁節經寒在，新梢入夏長。
雲從根上起，玉向實中藏。
爲雨從龍後，清風滿菊堂。
竹鄰
作者：釋元肇
朝代：宋

虛懷似此君，所至愛爲鄰。
寒影過牆綠，清風無俗塵。
恐孤棲鳳侶，不作釣魚身。
昔有吟人癖，移家更苦辛。
竹院
作者：釋元肇
朝代：宋

愛竹真成癖，相傳子又孫。
蒼寒雲翳翳，碧浄玉溫溫。
月散驚龍化，風喧醒鶴魂。
幾回清不寐，因雪夜開門。
絡緯
作者：釋元肇
朝代：宋

沙塞風高纊帛輕，春蠶到死只吞聲。
寒機未織回文字，夜夜籬邊訴月明。
縣胥歸耕
作者：釋元肇
朝代：宋

籠中無樂鳥，檻外無樂獸。
何嘗費飲啄，不忘念翔驟。
子今既知此，欲拂事公袖。
不將無事眉，閑爲鞭笞皺。
社甕雖濁醪，勝醉歌樓酎。
婦饁雖糗糲，勝冷書案豆。
門前有追胥，皂衣皆我舊。
布穀鳴春深，斯言誠可復。
羅漢樹
作者：釋元肇
朝代：宋

人生天地間，飄然無根蔕。
貴賤壽夭形，總被造物戲。
達者常晏如，不作包桑計。
如何閒草木，剛受人嫵媚。
寒松作大夫，枯木號居士。
便有徼福人，未免斧斤至。
孤高本無心，反以名疣贅。
此樹亦歲寒，婆娑立蒼翠。
著子秋纍纍，何啻五百位。
顱圓從誰度，身紫何人賜。
問之無人說，法門入不二。
喬特不世情，與我却相類。
許我折一枝，幽窗浸缶器。
辭柯漏已空，森然遂生意。
荏苒三暑寒，傲睨萬物顇。
翻思陰陽家，水木推生利。
但存節操堅，莫訝垛根異。
鴈蕩與天台，泉石平生志。
木上座脫洒，竹尊者風味。
何當笑相逢，同歸第一義。
羅漢樹
作者：釋元肇
朝代：宋

嶺上羅漢樹，魁梧迥不群。
死心雖滅火，直氣尚凌雲。
空得渾無物，中能著數君。
非同木居士，題號涉功勛。
聞邊報
作者：釋元肇
朝代：宋

高皇宏遠立規模，建武猶能復壯圖。
聞道煙塵暗淮海，夢成風雨落江湖。
可無歸鴈傳家信，定有非熊出釣徒。
目斷關河正愁絕，東風吹綠入平蕪。
聞鴈有感
作者：釋元肇
朝代：宋

秋思堪悲處，江城鴈到初。
先聲落羈旅，寒陣過空虛。
淅淅黄蘆際，茫茫碧水餘。
愁人在沙漠，可有寄來書。
膽瓶蕉
作者：釋元肇
朝代：宋

解報窗前雨，清聲細可聽。
一身都是膽，數葉共生缾。
不作抽書樣，休尋本草經。
夏蟲猶怕苦，莫敢近青青。
臘雪
作者：釋元肇
朝代：宋

從前知雪意，祇向夜中來。
光逼鷄窗曉，寒催蝶夢回。
開門思煮茗，摇樹怕傷梅。
高處偏多積，因高却易隤。
與印學正
作者：釋元肇
朝代：宋

郢手由來善運斤，楚天空闊鶚書頻。
蛟龍豈是池中物，蟣虱聊爲地上臣。
細雨斜風潜入夜，岸花汀草已知春。
君如不負虛前席，治體當言寢積薪。
與鄭明府四首·其一
作者：釋元肇
朝代：宋

疎煙漠漠走風沙，古木寒蕪欲莫鴉。
拾穗村童涉溪水，數聲漁笛隔蘆花。
與鄭明府四首·其三
作者：釋元肇
朝代：宋

結束才容四五人，綆長尤恐井生渾。
濁醪不受殷勤勸，笑把黄花過一村。
與鄭明府四首·其二
作者：釋元肇
朝代：宋

柴門窄窄對江開，脈脈寒潮入浦回。
笑語鄰翁倚籬落，夕陽微處竹輿來。
與鄭明府四首·其四
作者：釋元肇
朝代：宋

天外橫河泣露寒，中秋月好傍樓看。
高標不及康廬遠，難博淵明一笑懽。
舟中
作者：釋元肇
朝代：宋

三月長安似夢中，回頭春事已成空。
桑麻暗鎖村村雨，蒲稗新翻浦浦風。
燕子不知家遠近，杜鵑長怨客西東。
籬根竹外無人見，猶有殘花墮曉紅。
舟中雪
作者：釋元肇
朝代：宋

扁舟泊晚櫓咿啞，飄灑隨風整復斜。
照夜初疑篷背月，隔溪遥認樹頭花。
村深浦遠人迷路，葦折荷傾鴈著沙。
漁父披蓑歸去後，带煙茅屋兩三家。
舟別浦禪師塔
作者：釋元肇
朝代：宋

諸老凋零盡，江湖轉憶君。
人經十年換，寺革一番焚。
庭冷池來月，山空塔裹雲。
惟應有游衲，時到炷爐薰。
芍藥
作者：釋元肇
朝代：宋

舊說揚州有，移來此地栽。
年年送春後，處處見花開。
紅藥還相似，朱顔換不回。
晴窗添水浸，吟媿謝公才。
茶花
作者：釋元肇
朝代：宋

茗有花難識，山中採得來。
試從枝上看，全勝琖中開。
綠葉微如桂，黄心大似梅。
晴窗澹相對，能遣睡魔回。
荷葉浦
作者：釋元肇
朝代：宋

苕花蓼穗細明川，荷蓋經風半欲眠。
隔浦有人歌宛轉，日斜不見採蓮船。
菖蒲田
作者：釋元肇
朝代：宋

一從神武挂冠纓，便入千峰適性情。
已向耆英逃姓字，肯因楊柳作歌行。
石田水冷菖蒲節，茅屋雲深薜荔榮。
白髮山僧知此意，時時來聽野泉聲。
華夷圖
作者：釋元肇
朝代：宋

禹迹茫茫宇宙寬，等閒移向壁間安。
從頭指點須開展，莫只東南角上看。
華頂峰
作者：釋元肇
朝代：宋

台嶺碧重重，中高華頂峯。
盡頭滄海出，半被白雲封。
屋冷僧拋去，僊來井有蹤。
絕無猿鳥路，爭得世人逢。
萬年開新塘
作者：釋元肇
朝代：宋

八峯聚首最幽奇，驅石攔雲貯碧池。
倒擁旌幢千影樹，平沈星象一枰碁。
爭鳴已被蛙先覺，歸宿多應鷺未知。
肝膽到來都照了，何須更待入門時。
落花
作者：釋元肇
朝代：宋

萬紫及千紅，枝頭一餉空。
多因傷夜雨，曾不怨春風。
片片隨流去，紛紛夕照中。
自開還自落，只與去年同。
董丞相去國
作者：釋元肇
朝代：宋

寶祐丙辰七月前，相公力請得歸田。
聖朝已致無爲治，天下今逢大有年。
諸葛終身出師表，留侯底事學神僊。
何人得似鴟夷子，萬頃烟波一釣舡。
蒙齋
作者：釋元肇
朝代：宋

蒙居養正齋，清景湛靈臺。
疊石移山至，開池待月來。
是誰游象外，求我放心回。
庭際風敲竹，分陰滿綠苔。
蓮華峰
作者：釋元肇
朝代：宋

絕頂高峰上，如何下手栽。
崔嵬出雲際，菡萏向天開。
大寂身千劫，浮圖雪一桅。
橫擔楖栗去，曾有幾人來。
蔡守監丞得祠次韻送之
作者：釋元肇
朝代：宋

墨行儒名固可麾，愧無織錦別梭機。
隔林喜聽黄鸝語，離岸愁看畫鷁飛。
松菊未荒三徑在，山川都是幾人非。
只應父老千行泪，立盡斜陽未肯歸。
蘭
作者：釋元肇
朝代：宋

絕無人處有香飄，樹底巖根雪未消。
千古醒魂招不返，晚風斜日恨蕭蕭。
虎丘
作者：釋元肇
朝代：宋

滄海何年湧，秦傳虎踞丘。
池空劍光冷，墳缺鬼吟愁。
石礙樓臺側，烟深草木浮。
吳人貪勝槩，春盡亦來游。
蜘蛛
作者：釋元肇
朝代：宋

羅網挂虛簷，將身僻罅潜。
露含罾眼細，月鏤藕絲織。
作繭輸他巧，飛蟲苦被黏。
靜中觀節物，能有幾時炎。
蝶
作者：釋元肇
朝代：宋

一捻翅如霜，閒飛宮樣黄。
年年因物化，日日爲花忙。
風雨驚相失，兒童趁欲狂。
尋常見圖畫，安得遇滕王。
行宮詞
作者：釋元肇
朝代：宋

一片紅雲擁不開，天津橋上久徘徊。
當時未了中興業，應待君王法駕來。
西園晚春
作者：釋元肇
朝代：宋

水影煙光上客衣，樓前燕子自由飛。
鞦韆春去無人管，相伴垂楊舞落暉。
西渡
作者：釋元肇
朝代：宋

復渡錢塘又六年，山川風物只依然。
海潮有信看人老，江月無情却自圓。
滿櫂白蘋催去國，五更朱旆喝朝天。
獨憐皓首江湖上，不立沙鷗一點煙。
見北磵
作者：釋元肇
朝代：宋

橘洲骨冷不容呼，正始遺音掃地無。
一代風流今北磵，十年妙語得西湖。
人皆去獻遼東豕，我亦來觀屋上烏。
春盡閉門無恙不，楊花飛作雪模糊。
見梅花
作者：釋元肇
朝代：宋

閑愛梅花住武林，換人歲月已侵尋。
水邊竹外相逢瘦，一寸枝頭一寸心。
見海門韓宰
作者：釋元肇
朝代：宋

心遠遥知地自偏，杖藜隨處有雲泉。
朝來原上一犂雨，春到淮南二月天。
短短菰蒲初弄水，依依楊柳欲摇煙。
淵明自是無爲者，能使懦夫懷凜然。
訪天目梁渚
作者：釋元肇
朝代：宋

煙渚落漁篷，行行訪隠蹤。
野禽衝斷徑，樵子指前峯。
雲閟安禪石，霜清得句鐘。
長淮一千里，九日却重逢。
訪方蕙巖不值
作者：釋元肇
朝代：宋

吳城多第宅，毋過蕙巖家。
不是門如海，都緣刺似麻。
風聲虛動竹，日影漸移花。
清興渾無奈，歸來自煮茶。
許來亭
作者：釋元肇
朝代：宋

猗歟觀石橋，境物皆天趣。
山高礙鳥飛，瀑響驚龍睡。
真流半千尊，只在雲中住。
驗盡世間人，到此煎茶去。
曇猷昔何爲，苦苦欲相遇。
餠峯忽面牆，石上穿雙泪。
他年許重來，老却青松樹。
詩一首
作者：釋元肇
朝代：宋

大夫去作棟梁材，無復清陰覆綠苔。
惆悵月波亭上望，夜深惟見鶴歸來。
謝史春坊遠招
作者：釋元肇
朝代：宋

支林煙雨舊池臺，麾節將春今幾回。
湖上梅花方做夢，樓頭畫角又相催。
謝煥書記畫
作者：釋元肇
朝代：宋

住寺近郊臺，禪林扣遍回。
門從齋後閉，客自雨中來。
靜勝方知妙，吟成不敢催。
相思渺何許，時展畫圖開。
讚達磨偈
作者：釋元肇
朝代：宋

踏翻地軸與天關，合國人追不再還。
去去一身輕似葉，長江千古浪如山。
賈浪仙像
作者：釋元肇
朝代：宋

撚鬚聳瘦肩，蹇步兀如顛。
大尹不衝撞，清狂直上天。
賣菊
作者：釋元肇
朝代：宋

故國風煙幾換秋，今年看菊御街頭。
長安市上人無數，只買秋光不買愁。
贈四明趙秀才
作者：釋元肇
朝代：宋

梅雪初消柳欲金，弄春天氣晝沈沈。
當時東越西吳事，試上高臺爲一吟。
贈日者
作者：釋元肇
朝代：宋

君推造化最幽玄，白屋曾經定狀元。
休向深雲問消息，春風只在杏花園。
贈日者鑑堂
作者：釋元肇
朝代：宋

鏡裏難逃陌上塵，廣陵消息聽來真。
吳王故苑秋風起，欲採蘋花寄遠人。
贈殷道人
作者：釋元肇
朝代：宋

經旬門巷揜蒼苔，不覺春從何處來。
想見道人殷七七，萬紅千紫爲渠開。
贈畫僧之金陵
作者：釋元肇
朝代：宋

澹薄輕雲橫素秋，緩行籬落菊香浮。
我今已是溝中斷，君去還同水上鷗。
鐘磬僧敲煙際寺，管弦人在夕陽樓。
一江風月渾依舊，六代英雄畫得不。
贈縫人
作者：釋元肇
朝代：宋

傳來家法遠，妙在自通方。
到處逢僧說，前年離帝鄉。
腰圍憐我瘦，舞袖爲誰長。
不用懸牌額，蘭深路有香。
赤城
作者：釋元肇
朝代：宋

秀氣融台岳，虛玄第玉京。
飛霞染丹石，危堞露層城。
華雨無時歇，松風夾道鳴。
曇猷洗腸處，泉井至今赬。
起夫
作者：釋元肇
朝代：宋

木葉初飛夫去時，家家連夜辦征衣。
關河只在淮南北，未著寒衣可得歸。
趙東閣奏院
作者：釋元肇
朝代：宋

東閣王孫貴，才名似謫仙。
可憐頒郡下，不及蓋棺前。
家乏千金計，詩應萬古傳。
生來同四柱，豈料哭君先。
趙計議半雲
作者：釋元肇
朝代：宋

蒼蒼茫茫烟樹昏，靜是青山動是雲。
待得從龍爲雨後，一間茅屋與平分。
足菴寄朱新父
作者：釋元肇
朝代：宋

知機何太蚤，菴以足爲題。
動靜關天理，纖洪類物齊。
魚游池水滿，鳥宿樹枝低。
來往門前客，黄塵沒馬蹄。
送人
作者：釋元肇
朝代：宋

春盡江南二月時，盈盈陌上燕差池。
遊絲日暖垂千尺，不爲行人繫別離。
送人
作者：釋元肇
朝代：宋

疎雨梧桐滴滴秋，涼吹別袂上歸舟。
釜山青立蒼茫外，潮落潮生一點愁。
送仲新恩
作者：釋元肇
朝代：宋

倍喜逢鄉老，離家歲月長。
衣霑新雨露，面带舊風霜。
雲氣侵晴檻，泉聲入夜堂。
明朝出山去，後會說重陽。
送僧
作者：釋元肇
朝代：宋

含暉亭上曾辭我，狼伍峯前又送君。
只有月明相記憶，月明爭得不逢雲。
送僧東歸
作者：釋元肇
朝代：宋

欲作廬山去，幡然興已收。
故鄉一夜夢，明月兩中秋。
落葉堆寒色，孤帆挂遠愁。
不知從此後，誰上仲宣樓。
送僧歸武昌
作者：釋元肇
朝代：宋

赤壁西邊舊武昌，吳波蜀浪幾興亡。
歸來黄鶴樓前看，半是寒濤半夕陽。
送僧歸淮西二首·其一
作者：釋元肇
朝代：宋

高堂無地寄征衣，淮水西邊近解圍。
想得夜闌更秉燭，天寒木落一僧歸。
送僧歸淮西二首·其二
作者：釋元肇
朝代：宋

滿目鄉心怕著秋，東州見了又西州。
明年莫看中秋月，曾是當時照別愁。
送僧游岳
作者：釋元肇
朝代：宋

上人年少易拋鄉，湖海茫茫道路長。
憑內州軍莫游盡，鴈飛不肯過衡陽。
送僧還里
作者：釋元肇
朝代：宋

送君重疊上高臺，到得親庭却早來。
楊子江頭應看取，無情潮水亦西回。
送凌僉判
作者：釋元肇
朝代：宋

江臯秋意足，倚策送君行。
戍皷聲方斷，登樓賦已成。
野潮漫曉白，鄉岫出煙迎。
只有津亭柳，摇摇繫別情。
送印寶章知溫州
作者：釋元肇
朝代：宋

東嘉山水郡，靈運後知名。
孤嶼雲簪筆，清江玉带城。
伏波思鴈遠，春草夢詩成。
五馬人生貴，二難時共榮。
送同游歸里
作者：釋元肇
朝代：宋

俱有萱庭念，相依歲月深。
平時行樂地，此夜別離心。
曉渡吳雲濕，秋生楚岫陰。
獨憐烏鵲喜，不到我家林。
送周伯弜帳管
作者：釋元肇
朝代：宋

不見山楹喜見君，才名端不愧芳塵。
青雲自古遲佳士，白髮如今尚選人。
鸚鵡洲邊文寂寞，滕王閣上句清新。
相逢無語又相別，紅葉殘陽野水濱。
送周肖白
作者：釋元肇
朝代：宋

新年纔兩日，又見送行人。
畫好難投俗，詩工不療貧。
烟深楊柳岸，雨瘦鷺鷥身。
且莫東歸去，京華易得春。
送孫教授翔父
作者：釋元肇
朝代：宋

泮宮留不得，廊廟嘆才難。
遠送嫌江礙，深思上閣看。
菊開秋意足，鴈到水天寒。
德釋關民社，何須問改官。
送客
作者：釋元肇
朝代：宋

遲遲送客過前溪，脫木風高日易低。
寂寞歸來理殘菊，野禽啼在竹籬西。
送尹教授
作者：釋元肇
朝代：宋

鴈塔題名二十年，青衫手板坐無氈。
時清朝野諸公薦，句好江湖萬口傳。
杜宇不啼淮樹冷，宮鶑未老上林煙。
麟臺鳳閣思靈徹，只在山邊與水邊。
送山陰僧還西山
作者：釋元肇
朝代：宋

香城高處住，瀑布挂簷間。
莫雨滕王閣，白雲秦望山。
到家如客寄，直語對人慳。
却憶來時路，松門夜不關。
送張明府知黄崗
作者：釋元肇
朝代：宋

去作黄崗縣，風寒護上流。
近時登要路，皆用試邊頭。
赤壁應無恙，雪堂還在不。
多將民疾苦，歸日奏宸旒。
送方常簿赴召
作者：釋元肇
朝代：宋

門徑森陰带草堂，脩篁摇翠間垂楊。
不知夢到三竿日，又拜除音一炷香。
池上游魚覓清影，天邊儀鳳集朝陽。
袖中大有安時策，長樂鐘聲夜未央。
送春
作者：釋元肇
朝代：宋

又送春歸去，幽居轉寂寥。
林花皆落盡，鬢雪不曾消。
明日無三月，愁吟過一宵。
更添簷外雨，點點在芭蕉。
送月上人之東州
作者：釋元肇
朝代：宋

洞庭波上木蘭舟，只解年年載客愁。
月到甬東天似水，釣絲全力重金鈎。
送朔齋右司赴宣城
作者：釋元肇
朝代：宋

鴛鷺胡爲久未歸，江東民瘦要公肥。
詔飜雲露宮鴉濕，帆起秋風畫鷁飛。
把酒敬亭呼李白，高吟靜練壓玄暉。
不須舉手遮西日，花待劉郎對紫微。
送杜守
作者：釋元肇
朝代：宋

一麾長嘯靜邊陲，丹詔飛催上玉墀。
送別莫辭行路遠，感恩深是到州時。
名垂峴首山能重，誓指江流水自知。
他日登臨見遺愛，太平樓外柳絲絲。
送林陶懽
作者：釋元肇
朝代：宋

不見陶懽今四載，欣然復會在通川。
行囊覺重添新藁，顔貌如前轉少年。
到處諸侯爭下榻，醉來騎馬似乘船。
掉頭又向何方去，笑指長洲萬頃蓮。
送正西堂
作者：釋元肇
朝代：宋

弟兄相見竟何如，一見尤勝寄百書。
况是青春三月莫，相看白首七旬餘。
勞生衮衮誰休息，世事悠悠我定居。
索去自言生處樂，乾坤等是一蘧廬。
送江西益禪人
作者：釋元肇
朝代：宋

世路今方隘，情親別更難。
孤篷和雨宿，十月渡江寒。
詩到愁時澀，書來約歲闌。
青青狼伍寺，何日共闌干。
送沅清谿游江西
作者：釋元肇
朝代：宋

桐廬山下水，徹底照人清。
流向西江去，吟高舊日聲。
洪崖千丈雪，黄鶴一樓晴。
知是何時到，隨緣不算程。
送深禪人歸衡岳隠山
作者：釋元肇
朝代：宋

江浙參尋遍，仍思故隠山。
不知人住處，惟見鴈飛還。
說法龍來聽，長年雲閉關。
莫將殘菜葉，流落在溪間。
送潘提幹
作者：釋元肇
朝代：宋

聖代重倫魁，難教佐外臺。
天文動星象，雲氣上蓬萊。
道士携琴送，吟船載鶴回。
中興紫岩老，今日又重來。
送照晦巖赴下竺
作者：釋元肇
朝代：宋

法道日堪嗟，邪師似稻麻。
靈山承付囑，佛隴正傳家。
曲水慈雲石，薌風御苑花。
曇猷橋畔別，烟樹思無涯。
送王右曹知南劍
作者：釋元肇
朝代：宋

列宿守延平，旌旗過浙迎。
地傳龍化劍，州傍水爲城。
勁氣民情直，澄波政樣清。
公庭應事簡，所得是詩名。
送珂書記游金陵
作者：釋元肇
朝代：宋

兩度扣幽扃，知君無俗情。
遠拋孤嶼碧，久住冷泉清。
吟骨瘦欲出，行囊貧得輕。
天寒猶未返，貪看石頭城。
送祖書記之武昌
作者：釋元肇
朝代：宋

黄鶴樓前舊月明，吳王臺上莫秋聲。
離情只在斜陽裏，斷柳荒煙寫不成。
送致政許朝請
作者：釋元肇
朝代：宋

相遇在東州，相分十五秋。
挂冠當健日，見子早封侯。
城外鐘寒寺，山陰雪夜舟。
還經釣臺過，不媿客星游。
送趙守寺丞除郎
作者：釋元肇
朝代：宋

專城不兩年，千騎促朝天。
星宿明前席，江神護奏篇。
梅開堠亭雪，柳綻御樓煙。
悵望寒汀晚，蘆花一釣船。
送趙憲使除郎歸班二首·其一
作者：釋元肇
朝代：宋

使星照福八州城，新歲還依玉座明。
直上垂虹高處望，空江一片接天清。
送趙憲使除郎歸班二首·其二
作者：釋元肇
朝代：宋

淮雲吹過浙西山，只在皇華指顧間。
天際悠悠無定向，願隨霖雨不知還。
送陳省元歸通川
作者：釋元肇
朝代：宋

買宅船橋住，情深得共論。
兒能學吳語，老念出齊門。
綠樹陰行色，清江漲別痕。
鄰人相過處，歡樂勝羌村。
送黄宰之江陵
作者：釋元肇
朝代：宋

滑石橋寒玉萬尋，到君游日正春深。
詩人今擁油幢坐，曾聽孤猿月下吟。
過無懷故廬
作者：釋元肇
朝代：宋

壯歲無心預祖圖，莫年卜築伴林逋。
閒名已在羲皇上，詩句曾將島可奴。
尚想風流悲斷柳，更無人共致生芻。
自憐淮海飄零客，也向春風聽鷓鴣。
過鄭文昌庵
作者：釋元肇
朝代：宋

臘天三四日，曾到錦峯來。
世上無知己，松根坐古苔。
茶烟凝戶曉，風雪打舡回。
却憶星辰履，如今安在哉。
道場山
作者：釋元肇
朝代：宋

水國山爲重，僧居占上頭。
鐘聲冠別寺，塔杪入他州。
巖響寒泉雨，風欺老樹秋。
定回緣愛月，增起殿前樓。
酬上官右史
作者：釋元肇
朝代：宋

住山今幾年，歸興只飄然。
野水無邊際，浮雲自變遷。
螭坳曾侍立，漁火對愁眠。
二老成來往，三生定有緣。
酬張槎溪
作者：釋元肇
朝代：宋

一笑相逢白下城，秋光滿路雨初晴。
滄江上與天河接，應是乘槎到玉清。
酬杜北山
作者：釋元肇
朝代：宋

杜君世胄本蟬聯，流落南天不記年。
買箇草堂湖上住，醉吟如在曲江邊。
酬趙菊莊
作者：釋元肇
朝代：宋

讀來詩百首，清絕少如君。
碧水有明月，青天無片雲。
台山才一見，衡岳又相分。
此處多回鴈，新題到里枌。
金山
作者：釋元肇
朝代：宋

長江界楚吳，屹立兩浮屠。
潮覺山高下，雲知樹有無。
狂瀾中砥柱，靜夜渾儀圖。
僧應何方供，飄飄踏一蘆。
金魚
作者：釋元肇
朝代：宋

造物真成戲，鱗中亦有殊。
黄金凡幾尾，碧沼自相濡。
衆口安能鑠，懸腰但可模。
多因名色誤，不得泳江湖。
閒居
作者：釋元肇
朝代：宋

孤雲自舒卷，萬類各生成。
邁世有貧士，長年無俗情。
林塘初雨過，山鳥不時鳴。
爲問滄浪客，何須歌濯纓。
陳圃疏方池
作者：釋元肇
朝代：宋

細斸蒼苔地，東西曲带坡。
取泥高壅竹，積水旋栽荷。
明月自先到，清風應更多。
丁寧安畧彴，時復小經過。
陳子翔殿元
作者：釋元肇
朝代：宋

少年飛鶚上秋空，二十四青楊柳風。
庭草未霑恩綬綠，種花空作狀元紅。
三更共渡追前事，半世生涯似夢中。
燕子歸來談寂寞，舊巢零落布洲東。
陳孺人
作者：釋元肇
朝代：宋

靜正成家道，賢明訓子孫。
園林冬出笋，霜露早摧萱。
有泪瞻遺像，無言似倚門。
傷心夜臺月，不照再承恩。
陳府判
作者：釋元肇
朝代：宋

考亭真派落姑蘇，克己工夫到物初。
文好祇教供草檄，命慳聊得坐題輿。
循良殄瘁悲民社，儒道凋零泣里閭。
素業可傳雙桂子，家留經訓是菑畬。
陸主簿
作者：釋元肇
朝代：宋

洽人恩惠在鄉閭，石有璵璠水有珠。
愛日欲烘陰枳棘，壽星悵望落姑蘇。
池臺舊宅流滄海，丘壠新封近太湖。
却憶渡江同到處，寒城渺渺夜啼烏。
陸教授致政
作者：釋元肇
朝代：宋

去秋哭子過蒸山，豈料今年逝不還。
自是廣文甘獨冷，卑從神武樂高閑。
枌閭南望無回日，蓮土西歸覺夢間。
同隊相看成白首，先將老泪爲君潸。
陸稅院
作者：釋元肇
朝代：宋

甫里雲間譜，知幾類計然。
本期拋舊宅，豈料見新阡。
宦遠無年及，門高有子傳。
鄉音何處認，哀泣似淮堧。
雨華臺
作者：釋元肇
朝代：宋

高立講經臺，浮雲四面開。
地中遺石子，天上雨華來。
塔老香燈冷，夜深神鬼哀。
回看六朝事，只有冢成堆。
雪
作者：釋元肇
朝代：宋

風回急有聲，欲住更娉婷。
頃刻增奇觀，依稀得細聽。
空庭禽啄樹，吟屋凍生瓶。
多是鄰僧愛，柴扉晚不扃。
雪
作者：釋元肇
朝代：宋

鬭舞爭飛住復飄，寒林開盡玉枝條。
清緣煮茗開蓬戶，冷爲尋梅過野橋。
髣髴村前出圖畫，依稀江上見漁樵。
牆根屋角且寧耐，留與詩人款寂寥。
雪中
作者：釋元肇
朝代：宋

籃輿走白沙，風雪正交加。
片石皆成玉，莖茅盡著花。
禽危巢欲墮，樵失路應差。
歸晚堪尋處，清溪一綫斜。
雪中訪趙守宗簿
作者：釋元肇
朝代：宋

終歲揜柴荆，雪中乘興行。
水光相莽蒼，雲意自從橫。
風壓孤舟重，烟消野店明。
休尋戴安道，且訪謝宣城。
雪竇
作者：釋元肇
朝代：宋

上盡崎嶇脚力微，毳袍零碎染煙霏。
妙高峯頂見日出，千丈巖前看雪飛。
寒木著霜山衣錦，清池得月鏡交輝。
翩然又作東南去，肯落台溫第二機。
雲谷日者
作者：釋元肇
朝代：宋

賣卜不論錢，開囊乞贈篇。
先生雖有術，野客不知年。
披雪穿吳市，占星落楚天。
茫茫寰海內，爲覓隠神僊。
霅城
作者：釋元肇
朝代：宋

苕霅頻年夢，今秋始一過。
水霾寒氣早，山出晚晴多。
巷陌喧菱市，樓臺接櫂歌。
一般清絕處，城裏見漁蓑。
霜夜有感
作者：釋元肇
朝代：宋

寒漏時聞一兩聲，夜窗危坐對孤檠。
半千里外無家客，十五年前舊月明。
世事蕭蕭黄葉下，交情汩汩白鷗驚。
市人應笑疎狂甚，莫怪龐公不入城。
題楊梅山人渭川圖
作者：釋元肇
朝代：宋

不識山人面，今見山人竹。
鵝溪半幅間，渭川千畝足。
細細穿石泉，猗猗動寒綠。
望之意已凉，况當親㨫觸。
賢哉懷隠居，疇能繼高躅。
題江心寺
作者：釋元肇
朝代：宋

晏歲着脚來東甌，始覺坤軸東南浮。
百川同歸無異味，有如天子朝諸侯。
何年飛落兩巨石，孤撐骯髒分江流。
初疑鍊失女媧手，又恐鰲脫任公鈎。
馮夷海若不敢有，湧出精舍中連洲。
樓高百尺蜃吐氣，塔聳雙角龍昂頭。
蒲牢撞撞鼉坎坎，潮聲衮衮風颼颼。
妙高峯頂德雲住，海門山上焦公留。
長淮在望鐵甕近，大浪不洗英雄愁。
孰知隸古百粵地，今爲禮樂衣冠州。
池塘春草年年綠，謝公勝事遺江樓。
藍田無纇蟾駕夜，黄金作顆人家秋。
客帆渺茫拂辰極，漁舠散漫同鳬鷗。
麗天紅日記初浴，五雲扶上煙氛收。
孤臣涕泗如此水，恨不從帝崆峒游。
題石瑶林山錄
作者：釋元肇
朝代：宋

天姥紫芝岑，僊靈宅下臨。
幽光千古月，孝德一生心。
拱木秋聲早，寒泉泪滴深。
彼蒼知不遠，同聘入書林。
題草書洗兵馬
作者：釋元肇
朝代：宋

諸將收功日，山東平定時。
妙須懷素筆，草出少陵詩。
風雨驅馳疾，龍蛇變化宜。
何當崖石上，見寫次山碑。
題遠景山水四首·其一
作者：釋元肇
朝代：宋

老樹風煙醉，危橋野水寒。
玉流飛作綫，牽補斷雲殘。
題遠景山水四首·其三
作者：釋元肇
朝代：宋

繚白認飛流，千峰暗不收。
何人拄寒瘦，擔雨到溪頭。
題遠景山水四首·其二
作者：釋元肇
朝代：宋

剎景重遮壑，鐘聲出莫樓。
欲尋歸寺路，灘畔問漁舟。
題遠景山水四首·其四
作者：釋元肇
朝代：宋

山遠天高下，雲深樹有無。
出關曾萬里，慣識曉行圖。
題陳藏一山房
作者：釋元肇
朝代：宋

浩浩人如海，吟居獨可嘉。
遠山長入戶，萬卷是生涯。
挂石添名畫，分缾插買花。
多應市朝客，無暇到君家。
題飲仙圖
作者：釋元肇
朝代：宋

蹇馿破帽少陵寒，吐出歌辭字字酸。
渭水驪山腸斷日，諸公肯待醒時看。
馬宋英畫松
作者：釋元肇
朝代：宋

元氣淋漓濕，畫師今幾人。
宋英傳古色，韋偃是前身。
森竦髯如蝟，粼皴鐵作鱗。
蟠根巖壑底，多幸不遭秦。
高輦院
作者：釋元肇
朝代：宋

人生七十古難過，賢德如公未足多。
晚歲傷心非故土，東洲有泪是恩波。
青松護壟雲成蓋，白玉遺箴世不磨。
湖海舊游終踐約，夕陽來此挂烟蓑。
高鼓院桃村
作者：釋元肇
朝代：宋

舉頭見青山，高與天齊平。
俯首鑑靈泉，派分天池清。
是中十畝園，爛若紅霞蒸。
夫差昔不國，舞榭歌臺傾。
風驚柳腰折，雨集蛙部鳴。
靄靄墟里煙，紛紛鷄犬聲。
寂寥千載後，公來暢幽情。
手種桃千株，草架屋數楹。
厥壤宜芬芳，昭儉易落成。
子孫相追隨，日夕生遐征。
公今雲臺仙，輕强垂百齡。
支筇歌紫芝，倚松誦黄庭。
綠陰長蟠實，白蓮闖池生。
客從何方來，畧不通姓名。
自云多昔人，食之能飛升。
更老上所尊，只恐蒲輪徵。
公乎笑而已，客言曾不聽。
歸來向人說，洞口雲縱橫。
鳳仙花
作者：釋元肇
朝代：宋

鳳者世難逢，花開瑞亦同。
九苞元有種，五色自成叢。
竹實無心食，池光照影中。
玉簫吹不徹，飛起向秋風。
鴈山夏夜
作者：釋元肇
朝代：宋

浮嵐空翠濕衣襟，合磵流泉奏玉琴。
古殿薌寒起僧定，莫樓煙重咽鐘音。
隨風螢火光明滅，得雨芭蕉語淺深。
猛省南來二千里，不應翻作兔投林。
齊雲樓
作者：釋元肇
朝代：宋

高壓子城闉，簷牙半入雲。
人煙極目盡，天語舉頭聞。
齊魯猶堪望，江淮渺莫分。
平生湖海氣，獨倚到斜曛。
一一光明
作者：釋印肅
朝代：宋

日月燈光未足奇，若逢肉眼轉迷癡。
恒沙眷屬光無二，萬億龍天守護持。
一心聽佛
作者：釋印肅
朝代：宋

不聞聞了絕狐疑，三界浮囂總不知。
泥牛入海通消息，木馬橫嘶貫紫微。
三昧諸頌·其一
作者：釋印肅
朝代：宋

佛共眾生只此心，悟迷不間古同今。
千名萬字何交涉，達法圓光許一針。
三昧諸頌·其一〇
作者：釋印肅
朝代：宋

分明無背面，相逢不相見。
年年桃花面，臨州下水船，梢公力方便。
三昧諸頌·其一一
作者：釋印肅
朝代：宋

獨脚老虎，暗時暗殺人。
不識是眼睛，與君無著力，溪雲罩古城。
三昧諸頌·其一二
作者：釋印肅
朝代：宋

無根樹子，混盳非出入。
頭尾應皆急，妙了過這邊，渡海何曾濕。
三昧諸頌·其七
作者：釋印肅
朝代：宋

百納骨董袋，一切皆我入。
一切莫能入，達此妙縱橫，三世佛佛佛。
三昧諸頌·其三
作者：釋印肅
朝代：宋

千光一合圓如鏡，萬象森羅影現中。
此光大用如如體，道了橋成風月同。
三昧諸頌·其九
作者：釋印肅
朝代：宋

無底瑠璃井，忽爾墮其中。
勝修萬劫功，跳出跳不出，瘖痖又盲聾。
三昧諸頌·其二
作者：釋印肅
朝代：宋

出生入死足通神，全體三生父母靈。
不是如來知見力，舍身財命卒難昇。
三昧諸頌·其五
作者：釋印肅
朝代：宋

神光遍界，體若金剛。
威神力固，邪宗銷亡。
三昧諸頌·其八
作者：釋印肅
朝代：宋

大虛塗毒鼓，有病聞皆愈。
無病聞皆死，死了却甦來，誰會辜負你。
三昧諸頌·其六
作者：釋印肅
朝代：宋

裏許若無這箇，何爲古佛傳心。
我體不空無住，用時越古超今。
會看木人牽鋸，始令石女穿針。
三昧諸頌·其四
作者：釋印肅
朝代：宋

空色無邊際，離垢摩尼圓。
能依實相用，助發有龍天。
何叔宜求頌
作者：釋印肅
朝代：宋

十力功高誰履踐，叔宜重叩普菴門。
玄玄眾妙靈知有，自肯唯心聞不聞。
時信金剛通佛慧，情忘想盡合乾坤。
夜月曉風消息滿，希夷獨步道常存。
信士畫真請贊·其一
作者：釋印肅
朝代：宋

非迷非悟，誰强名模。
無相三昧，不受塗糊。
越色超聲無箇事，連聲不斷念蘇盧。
眉芒動處千光含，自肯除非大丈夫。
持心應不失，謀事便忘真。
誰識元明寶，虛勞幾度春。
因見普菴老，示我體皆純。
但依無著性，性幻在逡巡。
信士畫真請贊·其三
作者：釋印肅
朝代：宋

此法身，無變壞，鼻孔裏許藏三界。
水月空花點不成，非相光中常自在。
信士畫真請贊·其二
作者：釋印肅
朝代：宋

普因乾坤非外物，周聞法界祇圓音。
含靈入我身毛孔，非相非名何處尋。
寶陀觸目無人見，妙體端嚴不壞金。
如鐘含響隨緣應，見我方知識自心。
釋迦佛，普菴光，不二如來體不藏。
香花供養誰知有，只在眾生心印堂。
信士畫真請贊·其五
作者：釋印肅
朝代：宋

蒼天蒼天，悟無生法。
談不說禪，開兩片皮。
括地該天，如何是佛，十萬八千。
修城東合浦橋
作者：釋印肅
朝代：宋

自性圓融不礙爲，浮雲枯木任風吹。
莫怪道人無伎倆，猶如浮木歇盲龜。
應化非真不逆心，有無俱遣道須成。
相逢便肯無空過，合浦橋邊驗果因。
偈頌三十首·其一
作者：釋印肅
朝代：宋

捏不成團撥不開，何須南岳又天台。
六根門首無人用，惹得胡僧特地來。
偈頌三十首·其一〇
作者：釋印肅
朝代：宋

佛法無多子，久長難得人。
念念堅不退，堪作了事身。
不渭心外覓，堂堂本法靈。
十方佛共證，更不費精神。
普菴如是道，何患不圓成。
偈頌三十首·其一一
作者：釋印肅
朝代：宋

若無一切心，何用一切法。
佛說一切法，爲除一切心。
若人解實相，於中無虛誑。
說與不說同，是即名最上。
實相未全融，語默空花同。
而復結空果，後進不能通。
何故不能通，緣師指落空。
依妄不歸實，師子墮邪宗。
二妄相依墮，带累千萬箇。
因一人道虛，萬類皆招禍。
不了却自心，只管說他過。
將謂佛法僧，也似陳行貨。
倒牀喫不得，苦痛忍難過。
曉夕無把捉，又見火輪磨。
始悔我自錯，無福轉加禍。
未得將爲得，未證將爲證。
妄想一剎那，果招沙劫病。
皆是自欺心，不依佛慧命。
六度未能圓，五戒猶未定。
口說一切無，貪嗔轉增盛。
人問道如何，胡應全無性。
此不見性種，三界魔民蟲。
眾生若遭遇，萬劫墮貧窮。
自壞他亦壞，自聾他亦聾。
自墮彼亦墮，自空彼亦空。
究竟還如佛，萬像一鏡中。
若能如是解，可表警凡籠。
偈頌三十首·其一七
作者：釋印肅
朝代：宋

失却本來面目，箇箇日南長至。
先祖時節苦臨，處處笙歌樂醉。
也參禪，亦詳義，也貧窮，亦富貴。
蒙頭塞耳有誰知，大地茫茫沒巴鼻。
智悲同運，野店橫溪。
頭頭物物，實理希奇。
悟本誰悟，迷是誰迷。
家家觀世音，戶戶禮牟尼。
亨老總不知，都料斫木底。
不因這三門，如何在這裏。
老師本無節，世間如夢寐。
我今夢中說，說者覺如義。
若有未覺者，好蓋令飽睡。
等待睡惺時，自己難迴避。
恐彼少鹽醋，米麵并豆豉。
我擊木童兒，汝定知來意。
每人與一飽，大家要了利。
冬日莫更歇，臘盡相將至。
如人各上山，努力爭先勢。
時節莫瞞心，早歸歡喜地。
堅箇彌勒樓，露出真慈氏。
了知生死即涅槃，自性如空包天地。
試問空空空不知，不知知處法不二。
偈頌三十首·其一三
作者：釋印肅
朝代：宋

箇箇跨金毛獅子，人人騎獨步象王。
文殊即是普賢，釋迦倒騎佛殿。
羅漢不奈安身，普菴鼻孔遼天。
笑時只道善財癡，百一十城在這裏。
摩耶腹內造樓臺，一口吸盡西江水。
試問參方知不知，靈光運用從何起。
直須堅密處安身，釋迦寶殿真如理。
偈頌三十首·其一九
作者：釋印肅
朝代：宋

佛是西天之梵語，此土將覺義以同名。
心迷不覺屬眾生，心轉覺時一切佛。
佛開口處爲言教，化導迷心轉覺心。
眾生開口成寐語，沙魘群迷叫不醒。
迷悟不同希達者，諸佛方便救迷情。
情忘想盡明心者，海藏琅函不可輕。
在在處處堪聞演，共祝吾皇亙古今。
臣忠子孝那邊靜，風雨調和物物成。
是非一體元無二，佛與眾生不出心。
我今圓滿如來藏，唯願眾生發信心。
等與如來同受用，一聞千悟永瞻欽。
這回針芥若不遇，剎那失足墜幽冥。
閻公問汝將何答，未免刀山火燄林。
地獄皆因心不悟，一十八界杳難尋。
八萬四千城可畏，鐵圍無間苦呻吟。
箇中不遇佛光照，萬劫無由得出輪。
忉利諸天因業墜，後聞天皷復超升。
人生有限空花相，光陰迅速豈堪停。
古人究道如救頭，後士無依豈不驚。
一失人身難再復，榮華富貴苦來臨。
如今自有非他事，性水澄清理甚深。
海印森羅融萬象，湛然無古亦無今。
化無所化知無二，自肯隨心了此經。
偈頌三十首·其一五
作者：釋印肅
朝代：宋

眾生本是佛，悟了一體同。
若人不達本，逐末走西東。
君子當務本，本立佛性同。
通一萬事畢，終不被塵籠。
非塵體不動，本實理含融。
先天唯此物，今古學無蹤。
難了意在處，塞頑空色空。
本無有指，妄言色空。
若得妄消歇，真體者何窮。
真體非形相，不離形相中。
幻質皆虛僞，大智發於中。
幻盡覺圓滿，心光寥廓通。
此通無對待，天地在其中。
森羅并萬像，影現一鏡中。
鏡中實我體，寂湛印倥侗。
若能同道者，與理本相同。
唯守性清浄，眼耳若盲聾。
情忘兼想盡，忽覺己身空。
自了本無物，强以道言通。
此法滯諸學，皆幻質相容。
若離一切相，形體外靈通。
左右逢其源，煩不入胸中。
我尚不可得，非我何可得。
眷屬猶如夢，非冤不遇逢。
如今兒女者，皆再來祖宗。
一根來復去，如觀桑葉同。
本樹何曾動，凋葉有來冬。
葉落明年發，根深不怕風。
但能勤力護，勿使火兼蟲。
毀壞本根者，萬劫墮貧窮。
如今憂生死，猶如顛哭空。
不知空本無，如翳生眼中。
眼明雖說實，不可順盲聾。
偈頌三十首·其一八
作者：釋印肅
朝代：宋

誰道凡情不作佛，咦，大丈夫，休分別，百億塵勞從此訣。
今朝酒醒何處，楊柳岸曉風殘月。
偈頌三十首·其一六
作者：釋印肅
朝代：宋

自從達解本心光，陳見解者希相許。
今蒙大士墜名香，妙明寂照揮倫楮。
清風匝地意何窮，自這賢儒誰伴侶。
自傷嗟，憑誰語，若問吾男歸何處。
普菴達本不曾生，水月空花無實據。
不離當處常湛然，覓即知君不可取。
此靈都是祖宗因，因果歷然隨誰聚。
如今依舊復來生，何必自迷求解注。
今古誰曾得久長，唯有法身鎮常住。
不消追拔與看經，三界唯心須了義。
偈頌三十首·其一四
作者：釋印肅
朝代：宋

打折達磨西來脚，莫令有誤本來人。
當處得心非向背，九年面壁寂光明。
庭中立雪憨癡漢，海裏口乾渴愛津。
如今大有心顛倒，夢寐胡諍學道人。
且向自心中體究，於斯如實更證明。
須觀古德皆如是，萬莫瞞心自發輕。
誑謗定招無間業，未全本覺且依經。
修行未了身依口，莫學提綱沒量人。
對病用醫須有意，指權歸實救迷情。
迷悟不同誰解意，三乘猶尚未全明。
不契一乘爲外道，經生持戒不知。
徒勞南北與東西，滿口文章不合義。
不曾親近正知見，色見聲聞弄識神。
髑髏幾度皮消殞，林下追尋沒一人。
妄把玄詮爲事會，五千救網變成塵。
看經須用錢財雇，佛事全憑鐃鈸音。
餕餡餅皮紗布絹，豬羊犬馬折經金。
僧俗一同輪苦趣，辜負牟尼古佛心。
致使類多賢行少，仁慈鮮矣足孤貧。
榮華富貴千無一，菩薩神仙不降生。
如麻似粟人頭面，殺盜貪嗔勝畜心。
不管剎那沉劫海，且徒眼下樂精神。
背善惡臨無解處，燒香合掌告觀音。
大慈大悲來救苦，須臾命斷嘆悲深。
一生不布纖毫善，悔懼雙交沒主人。
方知今死難思悔，黑業無邊我自成。
寄語世間今未死，光陰莫負早迴心。
何況出家親悟者，喃喃直指古同今。
所以辦心供作務，將勤補拙助元靈。
相逢來往無心見，大事未成戒行深。
只欲心空如及第，迴頭救接未歸人。
始合老師弘大願，先難後易嘆吟吟。
十字街頭不見客，孤峰頂上目群生。
助柴活計元如是，不負當時這老僧。
偈頌三十首·其七
作者：釋印肅
朝代：宋

今日不知來日事，貪嗔癡愛度朝昏。
披毛戴角更相互，豈識修真般若門。
偈頌三十首·其三
作者：釋印肅
朝代：宋

三界唯心唯佛解，萬法唯識更誰知。
迷悟本無權立化，恰如黄葉止兒啼。
涅槃生死猶如夢，十聖三賢是阿誰。
有物先天無相貌，言詮不及體阿彌。
祇這阿彌是汝心，不勞逐相外邊尋。
三僧祇劫隨時立，心心心即是如今。
偈頌三十首·其三〇
作者：釋印肅
朝代：宋

出家無易事，了道亦非難。
各自要努力，如人擔上山。
累劫負償命，此生莫等閑。
遇時若不順，展轉落讎關。
佛與人方便，度人及登山。
布身而填險，爲眾代艱難。
荷擔如來者，莫道不當番。
汝逆和尚順，明朝報愈艱。
汝見有福者，擁從物如山。
在處皆如是，因修得世間。
若爭人我相，不如快下山。
若酬自己債，豈用學燒丹。
相逢無別有，動不是風幡。
前後都還却，獨坐大雄山。
偈頌三十首·其三一
作者：釋印肅
朝代：宋

時人須警覺，應道不癡顛。
苦牛并急馬，也只少他錢。
今生還不足，來生又喫鞭。
道人雖無事，不忍哭蒼天。
今古論如是，豈可向愚言。
無我無錢質，此處靜悄然。
顯跡靈光在，夢然一炷烟。
普菴何處去，分明在目前。
須當如是體，可學老婆禪。
莫住空花相，謗佛結深冤。
以善能銷惡，以順和逆顛。
以道資頑狠，以心助普賢。
以師爲心本，以念於無緣。
以身如父母，以力報愚賢。
出家爲佛子，動靜自光鮮。
超凡并越聖，真實不堪言。
曾經千萬劫，碎身報未圓。
我今排次定，更莫聽胡喧。
順我大家吉，逆我眾無緣。
孤峰無覓處，三千遍大千。
此時思一偈，虛空應不得。
非是我做作，真如體自然。
偈頌三十首·其九
作者：釋印肅
朝代：宋

普菴真實不問錢，只要離塵脫業纏。
一聞千悟方堪委，何須苦苦學神仙。
偈頌三十首·其二
作者：釋印肅
朝代：宋

乍雨乍晴寶象明，東西南北亂雲深。
失珠無限人遭劫，幻應權機爲汝清。
偈頌三十首·其二〇
作者：釋印肅
朝代：宋

化藏經語，結般若因，度有緣眾。
一卷一千，共亦不共。
纔出頭來，便得受用。
此經無價，擬議不中。
除非自肯，破塵了夢。
見佛不空，塔成無縫。
半偈捨身，古今尊重。
劫火不燒，魔不能動。
佛祖皆宗，天龍普供。
萬莫放過，千億珍重。
偈頌三十首·其二一
作者：釋印肅
朝代：宋

如如方契色非空，若也解空空非色。
十二部詮如說夢，百千萬佛若空花。
涅槃生死杳無蹤，本來面目非非相。
大開喜捨破微塵，了取功勛無盡藏。
偈頌三十首·其二七
作者：釋印肅
朝代：宋

離諸名色相，實見如來藏。
能轉語成經，本心非榜樣。
說有即是無，說無無伎倆。
不會自轉經，依語成妄想。
夢裏推木輪，信施誰酬償。
不出牛馬羊，入他闌圈養。
一文四箇字，還足連他喪。
悟者發真機，迷者墮鐵網。
佛教空無相，妙契合無上。
天鼓解說經，懺悔罪無量。
有無空不空，真實不虛誑。
圓信六神通，不刻天龍像。
只麽轉心經，箇中誰擬向。
偈頌三十首·其二三
作者：釋印肅
朝代：宋

顯老明禪，入理深淵。
文殊爲體，妙用普賢。
鳳山得旨，妙契南源。
三株樹下，坐斷雲烟。
金剛作眼，鼻孔遼天。
言談諷詠，草木皆鮮。
欽風久矣，偶睹惠然。
如天甘露，沃我心田。
希有希有，世外金仙。
老婆心切，示我窺鞭。
自知本有，久被塵纏。
普光明殿，海印俱全。
彌勒閣中，了了何言。
常在不欠，觸目無邊。
一毫頭上，妙絕偏圓。
含融法界，本體現前。
偈頌三十首·其二九
作者：釋印肅
朝代：宋

臘月三十夜，髑髏自相罵。
閻老索飯錢，汝等怕不怕。
龜毛敲兔角，五彩虛空畫。
正當恁麽時，摩尼誰著價。
大年初一日，道閑却成急。
自拜夢中人，妄想從誰立。
唯我知不知，今古希相識。
張三李四歌，草木空祇揖。
日月轉眼睛，歷劫不曾停。
三賢與十聖，枉費苦精神。
常思達磨老，九年守少林。
如今意不盡，瓦礫即真金。
偈頌三十首·其二二
作者：釋印肅
朝代：宋

閑步遊南陌，惟便野興多。
傍花看蝶舞，近柳聽鶯歌。
偈頌三十首·其二五
作者：釋印肅
朝代：宋

顛倒夢想忽然破，直入孤峰常獨坐。
不曾相見與相親，祇麽巍巍迎達磨。
東西露柱滿添湯，南北石頭快推磨。
到與不到俱喫茶，萬里清風同唱和。
快活快活也大哥，達磨達磨真老婆。
多時尋覓覓不見，却來草裏念摩訶。
幾年相伴急走過，新羅低頭覓不見，舉首又蹉過。
今日無知知，不是强揚播。
若有知知者，未免番成禍。
四七二三不立形，歷劫三祇祇這箇。
從古迄今食不餐，肚脹氣均常不餓。
傷嗟捉月夜猿癡，往復疲勞多退墮。
不知古佛只傳心，除了此心無別可。
師子子，不消多，直下無心唱哩囉。
拈却眼來作鼻孔，呵呵大笑探禪河。
無量劫來風泡子，至今汩沒和巴歌。
稽首寶積佛，敬禮阿彌陀。
普菴此來無箇事，大家相勸演若多。
元來不識頭依舊，何須苦苦更波波。
偈頌三十首·其二八
作者：釋印肅
朝代：宋

妄執迷流不肯休，所以今生逐女流。
如今眼界渾塵染，幾時安穩見來秋。
莫誤前途成業網，目連成佛已綢繆。
開心放曠依兒得，不著高峰見毗丘。
偈頌三十首·其二六
作者：釋印肅
朝代：宋

善者多魔自古今，佛魔一體只空心。
心迷不覺慳成賊，心悟回頭便捨金。
莫怪迷心心怕賊，賊心對面也難尋。
三途地獄因斯得，奉報須防仁不仁。
不是道人先注脚，免他來喜去沈吟。
一年三百六十日，夢想顛倒不曾息。
耳聞眼見善菴名，更莫邪言喧戲劇。
思量生死大驚神，唯了本心稱第一。
暫時忽聽本無心，解脫沉淪千萬億。
寄語諸人莫蹈虛，勾闌不穩莫稍依。
莫令墮入深坑下，未免先當說與伊。
來往任觀心不住，聲香味觸且隨時。
孤峰獨特誰爲伴，塵世忙然我道奇。
偈頌三十首·其五
作者：釋印肅
朝代：宋

稽首摩耶大肚皮，無憂樹下手攀枝。
母子至今無覓處，落花啼鳥示全機。
偈頌三十首·其八
作者：釋印肅
朝代：宋

明朝遍入孤峰裏，是處尋求不見師。
自古上賢難出手，爲伊不肯淡工夫。
垂經留教五千卷，迷人看著轉迷途。
凡夫貪愛將爲事，少得曹溪這老盧。
偈頌三十首·其六
作者：釋印肅
朝代：宋

普禮三身四智佛，一念阿僧祇劫中。
身心一如遍法界，法身不滅壽無窮。
一月六旬權準則，一年四會表參同。
妄念不生無損益，五千連貫贈寰中。
所得未嘗圖別用，共成進納續宗風。
初法難傳憂不信，黄梅五百獨盧公。
如今箇箇堪分付，報國資家理不窮。
莫道祖師西土出，剎那自肯即心通。
偈頌三十首·其四
作者：釋印肅
朝代：宋

邪法如冰霜，正道若太陽。
杲日麗天無不照，冰霜仁消洋。
佛說三乘十二部，會來只是一醫方。
長年有病不尋藥，五千餘卷枉施張。
魔王眷屬成群隊，朝夕巴歌作道場。
唯有普菴真實要，同音異口贊吾皇。
偈頌五首·其一
作者：釋印肅
朝代：宋

應目未嘗離左右，扣宗差別風馬牛。
遲速不停俱滯學，個裏還須自肯休。
偈頌五首·其三
作者：釋印肅
朝代：宋

有無俱不到，生滅豈相干。
得者隨機應，未達莫顢頇。
偈頌五首·其二
作者：釋印肅
朝代：宋

議得無心達有心，識心三界自平沉。
可憐迷望無心者，只道無心境不侵。
偈頌五首·其五
作者：釋印肅
朝代：宋

南山北嶺如父母，張三李四皆佛祖。
隨時只個無著相，許你住山一鈯斧。
偈頌五首·其四
作者：釋印肅
朝代：宋

體得寰中物，忘機自葆光。
老莊言不及，佛祖句難藏。
槁木非成道，灰心豈離忙。
資深無欠少，本有不須忘。
偈頌十四首·其一
作者：釋印肅
朝代：宋

雪人通身却喫罵，兔角拄杖三十下。
龜毛索子釣虛空，道理本來非晝夜。
元不借□□，寶所誰知價。
一道常光即我心，逼塞虛空無縫罅。
偈頌十四首·其一〇
作者：釋印肅
朝代：宋

隴西達士重標立，萬行圓明道果成。
舉目含靈俱是佛，應無所住得其心。
偈頌十四首·其一一
作者：釋印肅
朝代：宋

驪珠一顆印千峰，越古騰今處處通。
元禪道貫纖毫絕，方知佛法不曾窮。
孤雲片片標心法，野鶴翹松表自容。
千眼難觀誰解見，赤幡直下起清風。
妙覺十方無影像，靈知三界絕行蹤。
偈頌十四首·其一三
作者：釋印肅
朝代：宋

一輪秋月映悲風，數和松音標此意。
因緣究竟莫勞神，時節到來無不備。
偈頌十四首·其一二
作者：釋印肅
朝代：宋

迷指不見月，兩處大誵訛。
來叩普菴老，真心豈奈何。
除非君自肯，陽春白雪歌。
毛端如來識，言說用閑多。
情忘并想盡，不斷這摩訶。
偈頌十四首·其一四
作者：釋印肅
朝代：宋

木匠休愁無酒肉，大家免得落群魔。
但管來年了，應教不動波。
隨心做箇殿，別事莫多羅。
更有一般好，只箇阿彌陀。
偈頌十四首·其七
作者：釋印肅
朝代：宋

君不見爛柯仙，一局知他幾度年。
自出洞來誰作對，未曾學手早贏先。
高不高，玄不玄，默然輕轉不能言。
得失都盧無箇事，一時收拾華堂前。
若人要問消息，落落真風印碧天。
偈頌十四首·其三
作者：釋印肅
朝代：宋

若得橋行心亦行，莫教孤負見貧僧。
不因通濟何如此，暗室千年忽遇燈。
偈頌十四首·其九
作者：釋印肅
朝代：宋

心月孤圓時，光非十五六。
迷者以圓觀，智者應妙觸。
印危崖，鑑川陸，一性圓通無委曲。
了非心外逐塵緣，下坂不走天然速。
誰道速，有佛之處不得住，無佛之處一時足。
時來鐵解放光明，運至石頭成白玉。
幸逢施主大開張，古佛慧命汝今續。
偈頌十四首·其二
作者：釋印肅
朝代：宋

大家同受用此且富貴，不妨普菴一穴真風水。
乾坤巽，本無位。
二十四向絕遮欄，非舌頭人云心地。
也無賤，也無貴，眼耳鼻舌通身意。
無限山人不識龍，從前總是虛勞費。
千峰萬峰連不斷，左右逢源無別水。
榮華富貴幾遭埋，益子蔭孫無變己。
驀直下，無忌諱，司馬頭陀沒意智。
隨機設化謾留名，箇箇趁獐失即麂。
更迷己，寒靜清明爭掛紙。
豈知空界現圓融，不顧淺深撈水底。
偈頌十四首·其五
作者：釋印肅
朝代：宋

化彼三千七十士，唯恐迷流增嫉妬。
不患寡而患不均，後代綿綿常貴富。
我道無心粥飯緣，饑餐渴飲全無措。
一家有事百家憂，心浄還如佛浄土。
廬陵米價也尋常，一粒破時全體露。
偈頌十四首·其八
作者：釋印肅
朝代：宋

老盧得法非僧相，龐老通明豈離家。
大事未成俱業網，除非了本是生涯。
偈頌十四首·其六
作者：釋印肅
朝代：宋

實相無空無不空，將不空執尚違宗。
一多無位誰分別，萬象森羅一鏡中。
菴本非菴開不開，靈知自性即如來。
尋源窮處烟霞伴，南嶺風光近日回。
上無片瓦下無錐，被喧卜靜了無依。
多求欲叩無心者，既了無心豈是非。
若將色見普菴人，未免隨流不契津。
千里無來同受用，縱橫妙用自家珍。
莫怪渠儂不出頭，了心非相永無求。
相逢誰覺夢中夢，浪靜閑乘般若舟。
偈頌十四首·其四
作者：釋印肅
朝代：宋

不因孤露妄難休，大□既成難悉婺。
江烟梅雨却知音，□出頭人有何極。
師子兒，無畏力。
滿目相知不相識，枯木寒灰唯我知。
浩浩資深源汲汲，翹松野鶴表吾師。
吾師心兮心常寂，常寂光中饒益人。
加頌蜀僧雪頌·其一
作者：釋印肅
朝代：宋

庭前雪子落紛紛，妙觸靈明應普門。
不是藥山無用處，權令龐老警兒孫。
加頌蜀僧雪頌·其七
作者：釋印肅
朝代：宋

浄人若信平常事，穿過髑髏連孔鼻。
多中一了一中多，城東老母難迴避。
加頌蜀僧雪頌·其三
作者：釋印肅
朝代：宋

行人到此宜迴首，此物元來處處有。
除非自己肯承當，方信境緣無好醜。
加頌蜀僧雪頌·其二
作者：釋印肅
朝代：宋

總是吾家入道門，無說說中聞不聞。
步步透關田地穩，須彌𨁝跳撞崑崙。
加頌蜀僧雪頌·其五
作者：釋印肅
朝代：宋

三世諸佛同此路，天無門兮地無戶。
森羅萬象一光吞，歷劫不曾少鹽醋。
加頌蜀僧雪頌·其八
作者：釋印肅
朝代：宋

自有山翁樣子存，家傳祖代沒分文。
南北東西無別有，光明遍照獨爲尊。
加頌蜀僧雪頌·其六
作者：釋印肅
朝代：宋

百千方便一乾坤，得者還須皂白分。
珠體未明成五色，舉頭鷂子過羅村。
加頌蜀僧雪頌·其四
作者：釋印肅
朝代：宋

免使從前業浪奔，直入圓音普眼門。
賓主歷然誰委悉，不是通方莫與論。
化無盡曆
作者：釋印肅
朝代：宋

化城立有誰知意，普雨調和潤萬機。
大根枝節全體露，何殊彌勒降生時。
石兒拍掌連雲指，木女含笙和水吹。
試問燈籠誰解舞，知無我者快拈鎚。
化米
作者：釋印肅
朝代：宋

當關擊破黄金鎖，佛與眾生無兩箇。
全提吞盡十方空，萬億龍天爲護佐。
雪歌獨唱古峰頭，風月溪山同讚和。
從來弘闡在當人，密賴知音共揚播。
共揚播，非彼我，一鉢千家崇善果。
直叩維摩不二門，狹路相逢休放過。
十二時歌·其一
作者：釋印肅
朝代：宋

平旦寅，雞鳴犬吠足圓音。
祇這圓音無二聽，何勞妄想別求真。
擊鍾皷，了無聲，了本無聲真好聽。
聲錧無體門前客，體合聲空箇裏人。
十二時歌·其一〇
作者：釋印肅
朝代：宋

人定亥，墜石癡人猶擣碓。
忽然舂出古菱花，照地照天無向背。
今時人，會不會，未了先須除渴愛。
情忘想盡至無依，體若虛空非內外。
十二時歌·其一一
作者：釋印肅
朝代：宋

夜半子，萬事無心誰到此。
一毛頭上了徧圓，永劫不遭邪魅使。
昇高臺，撾大鼓，努目摇頭如老虎。
豬羊咬盡更傷人，自己不真長劫苦。
十二時歌·其一二
作者：釋印肅
朝代：宋

雞鳴丑，飛空著地波波走。
演若達多再得頭，依前不換舊時首。
無不無，有不有，有無不到休開口。
拈槌豎拂有誰知，逐跡尋臊真獵狗。
十二時歌·其七
作者：釋印肅
朝代：宋

晡時申，衙鼓鼕鼕妙意新。
括地該天人不會，如飄野馬入迷津。
不取相，勿疎親，露體堂堂絕翳塵。
屠兒一念無諸業，龍女逡巡作佛身。
十二時歌·其三
作者：釋印肅
朝代：宋

食時辰，金牛作舞笑忻忻。
漆桶漆桶喫來□，參方誰識老婆心。
佛祖意，只如今，且無自己及他人。
雪峰指作一面鏡，輪劫獼猴佩苦辛。
十二時歌·其九
作者：釋印肅
朝代：宋

黄昏戌，更點分明黑如漆。
一道常光絕世倫，來往不通金密積。
知不知，識不識，自古至今非外覓。
木女清宵何所爲，混月閑吹無孔笛。
十二時歌·其二
作者：釋印肅
朝代：宋

日出卯，齋粥無□心覺飽。
鉢盂洗了自閑閑，方信趙州機便巧。
師子兒，全牙爪，驚殺百年老虎豹。
捏怪文殊劈腦騎，二乘皆道莊嚴好。
十二時歌·其五
作者：釋印肅
朝代：宋

日南午，大地元來沒寸土。
天上天下獨爲尊，耀目連睛無可睹。
石鞏癡，逢馬祖，自己如空誰射弩。
三平了道劈開胸，不拄箭鋒徒自苦。
十二時歌·其八
作者：釋印肅
朝代：宋

日入酉，萬戶千家無別有。
相呼相喚去還來，誰識一身非妍醜。
也無頭，也無手，劫火洞然渠不朽。
豬羊牛馬化爲真，毫髮不留無可守。
十二時歌·其六
作者：釋印肅
朝代：宋

日昳未，擔板玄沙愛鱉鼻。
喪身失命幾多人，張口送睛何處避。
不通宗，渾寐語，業識茫茫無本據。
盲參不體弄蛇人，常被弄蛇穿却鼻。
十二時歌·其四
作者：釋印肅
朝代：宋

禺中巳，報君學道無門戶。
佛語諸經標此心，此心現時寂滅度。
本無迷，曷有悟，真我非身誰作做。
貪嗔癡愛屬眾生，達者無非涅槃路。
十恒河沙
作者：釋印肅
朝代：宋

塵塵剎剎號南無，末後收來付老盧。
結果傳燈周法界，誰人肯辨此工夫。
同輪歌
作者：釋印肅
朝代：宋

應機互換不空同，任運隨時轉此公。
豈用千尋麻索拽，指端輕撥滿寰中。
活潑潑，耀玲瓏，相繼聯綿不斷窮。
誰識那邊關捩子，閑摇取笑各西東。
能應也資慵，無求不得此輪中。
墜石此時猶拙計，力多功淺眾難供。
斯用寡，意豐濃，八萬塵勞一點融。
饑渴永銷從此脫，兒孫代代得昌隆。
不費力，實從容，超彼迷流摝井中。
莫令繩斷沉泥底，手脚茫然杳絕蹤。
謾道同輪歌表裏，到來觀者莫儱侗。
知道本來無可說，屈伸俯仰示宗風。
和光讀金剛經以頌示之
作者：釋印肅
朝代：宋

道人看經不識字，剎那須轉千億部。
恒沙諸佛入微塵，達本契經無作做。
四字書窗以印實相·其一
作者：釋印肅
朝代：宋

得正無非離一安，印空圓足寶瀰漫。
天魔外道從何有，體若虛空世豈干。
四字書窗以印實相·其三
作者：釋印肅
朝代：宋

實離貫穿理不俱，一人直下體同渠。
久停頑坐邪思起，返謗如來正覺虛。
四字書窗以印實相·其二
作者：釋印肅
朝代：宋

佳乘兩口草標頭，共見同看水牯牛。
昨夜牧人無被蓋，今朝猶笑道無求。
四字書窗以印實相·其四
作者：釋印肅
朝代：宋

田頭十字路堂堂，鉗口收心便廝當。
領得摩尼真寶藏，却來警夢表提綱。
因道友說陳摶打睡警之
作者：釋印肅
朝代：宋

日當午，有巴鼻，莫似這漢打瞌睡。
精魄沉滯識神牽，墮入三途難出離。
我這裏，不如是，眼若不睡諸夢除。
端然靜坐沒牽纏，縱橫自在無縈繫。
學道人，生慚愧，普菴萬劫眼不閉。
鼻孔連天叫大哥，海納細流通大意。
勸君修，休退志，坐斷乾坤無別義。
一條脊骨鍊純剛，撐天拄地更無二。
這光明，全體是，充滿山河崇富貴。
明月堂堂皎碧天，絕待靈明撒手去。
一事無心了便休，祖門一句普天取。
離相非空無別是，無聲之樂響啾啾。
大圓智鏡
作者：釋印肅
朝代：宋

普菴非相亦非名，達本忘情不見人。
孤月全收無意識，桂輪獨耀絕纖塵。
三祇一念湯消雪，萬行須臾火爍冰。
到此何勞聲色問，共君本自鏡圓明。
若將銅器作天真，背黑面青賺學人。
本性如空含萬物，妙明寂照豈容塵。
山河石壁三春霧，空色全彰六月冰。
智自圓明非我所，不拘日月定光明。
大眾仰觀
作者：釋印肅
朝代：宋

多身一體少人知，不體無空自執迷。
除非妙達斯三昧，箇裏圓觀始不疑。
學無學頌一十五首·其一
作者：釋印肅
朝代：宋

嘗聞學道不依形，道不依形不離形。
不離不依猶寐語，尋思寐語本天真。
學無學頌一十五首·其一〇
作者：釋印肅
朝代：宋

奪下生機不作聲，耳聾眼瞎妙明生。
隨流只欲傳心印，豈是緣情粥飯僧。
學無學頌一十五首·其一一
作者：釋印肅
朝代：宋

昨夜三更日卓中，滿天星斗雨濛濛。
三門佛殿相携手，要去西天路不通。
學無學頌一十五首·其一三
作者：釋印肅
朝代：宋

悟人寂寂心寥廓，迷者忙忙到處錯。
普觀迷悟實無因，祇這如來大圓覺。
學無學頌一十五首·其一二
作者：釋印肅
朝代：宋

翠竹山茶映落霞，猿啼鵲噪道誰誇。
一葉墜時秋遍界，春風微動一時花。
學無學頌一十五首·其一五
作者：釋印肅
朝代：宋

十方世界口相吞，不斷圓音說普門。
唯有普菴知說處，一箇窮人不著裩。
學無學頌一十五首·其一四
作者：釋印肅
朝代：宋

周歲孩兒八十翁，若觀老少絕宗風。
眾生世界本無有，妙在當人一性中。
學無學頌一十五首·其七
作者：釋印肅
朝代：宋

達磨西來腦搭披，少林久坐若頑癡。
如斯顯赫非今古，唐土生靈誰得知。
學無學頌一十五首·其三
作者：釋印肅
朝代：宋

莫向人前說是非，是非不到實希奇。
假饒講得天花墜，大地山河總不知。
學無學頌一十五首·其九
作者：釋印肅
朝代：宋

五家示派亂縱橫，未到玄門語默爭。
誑謗自招無間業，直須全體墜深坑。
學無學頌一十五首·其二
作者：釋印肅
朝代：宋

休道這邊與那邊，得時何更有枯偏。
有爲皆是夢，夢中明白體如然。
學無學頌一十五首·其五
作者：釋印肅
朝代：宋

病在己而過在師，脫師離己悶胡蘆。
從前學解皆忘却，撞頭磕腦愈心粗。
學無學頌一十五首·其八
作者：釋印肅
朝代：宋

老盧得了不傳衣，後代兒孫切莫疑。
衣法親傳兩不是，心心心印了無知。
學無學頌一十五首·其六
作者：釋印肅
朝代：宋

實見菩提說甚禪，大家打開過殘年。
相逢道伴何言語，無價真珠不用錢。
學無學頌一十五首·其四
作者：釋印肅
朝代：宋

戴起枯髏撞眼睛，燒香設拜甚精勤。
一盲引眾誰人會，賺誤世間多少人。
宣說神咒
作者：釋印肅
朝代：宋

癡人著色又扣聲，豈解圓音不可聽。
自古迄今宣不斷，到家方覺少知音。
摩尼歌
作者：釋印肅
朝代：宋

一顆摩尼非玉貝，不動隨機方便快。
無邊無表實先天，亙古迄今無覆蓋。
六和同，心不在，放蕩汪洋塵世外。
箇中無可表真如，不滅不生誰不愛。
卓頑空，立世界，非界非空有誰解。
返己迴觀一物無，光大圓融含百怪。
珠體堅，吉怪壞，幻化元空靈本在。
三十年看水牯牛，祇箇溈山實奇最。
華林子，通非內，蹋倒浄缾絕待對。
天上天下獨玄靈，直至如今少人會。
老南泉，逞見解，提起貓兒人不買。
一刀兩斷不曾分，主伴重重元不背。
了非言，聞妙海，鉆火逢烟莫放退。
忽然杲日爍冰霜，不立微塵誰受罪。
天網恢，非結解，遍布彌漫這三昧。
堪笑衡陽沒量人，彌勒光中拖布袋。
擎山持杵
作者：釋印肅
朝代：宋

擎山抱岳疾如風，持杵拈槌解脫空。
世間有相非身大，須彌總納一塵中。
放光如來
作者：釋印肅
朝代：宋

主伴重重絕世倫，今朝即是舊時人。
迷悟是誰堪話會，姚黄魏紫一般春。
數珠歌
作者：釋印肅
朝代：宋

如是數珠祇一顆，離垢摩尼光不破。
佛說剎說眾生說，三世一切說這個。
未了人，休將過，成佛人希念佛多。
却將妄念數如麻，念來年久却成魔。
假慈悲，當什麽，順時吉，逆時禍。
行住坐卧似風牽，誑謗佛法如行貨。
木槵子，麻穿過，假名一百單八箇。
和酒和肉耀心光，誰覺死來連汝墮。
心念肉，口波波，業識如是怎奈何。
靈府未清徒念佛，身心浄土自彌陀。
旃檀成，來惠我，拈起連天笑一和。
自家不比這般人，黄葉止啼元是我。
聰明人，猶較可，二乘聞說心如火。
幾百劫中用數珠，今日教人都訣破。
善男子，不恁麽，法無斷滅言無過。
一人道假百千虛，何不學西來達磨。
不立文字無唱和，寂滅光中神護佐。
九年面壁沒人知，直指人心少林坐。
雪齊腰，割臂墮，猶自惺惺不放過。
徵詰神光勿得心，忽然解悟方擔荷。
報參玄，休懡㦬，决擇身心是什麽。
虛空何物可相當，體得一如閑打坐。
十方諸佛念珠同，法界圓明無兩個。
普菴家寶
作者：釋印肅
朝代：宋

普菴家寶，不著尋討。
迷時不見，在處煩惱。
悟時無相，如日杲杲。
取舍不得，自然恰好。
誰生誰病，誰死誰老。
達人無證，凡夫顛倒。
日西道晚，日東道早。
有睛無眼，撞頭磕腦。
扶籬摸壁，棄金抱草。
機關木人，弄口叫好。
線牽則動，索斷則倒。
撒放閑處，如第爛藁。
本自無形，被他作造。
五彩妝來，安名立號。
只欲瞞他，何曾自保。
打鬧過日，全無倚靠。
問他貴姓，口中便道。
草木李張，適來方到。
有甚急事，特來干冒。
衣食不足，莫怪聒燥。
人口不安，田園旱澇。
賺埋公祖，移墳修造。
被術人算，年月不好。
朝山拜嶽，何處不到。
未嘗感應，至今囉噪。
又逢卦師，胡言亂道。
速遷公祖，更改門竈。
絲蠶天旺，官祿便到。
但信八卦，陰陽最好。
公卿宰相，都是我振。
酌發稍輕，摇頭擺腦。
贈他豐厚，連聲道好。
因此貧窮，日夕煩惱。
雪上加霜，苦寒難保。
耳裏忽聞，普菴得道。
捻土爲香，直須親到。
行來不覺，鐘聲浩浩。
自心火急，無人通報。
行童不管，維那高傲。
息心定意，低聲苦告。
不久之間，果見一老。
一條拄杖，披一布襖。
豎個指頭，教我速道。
鼻孔遼天，眼睛潦倒。
更不說錢，也不愛寶。
不得妄想，不得作造。
但識得心，無法不到。
汝本是佛，不須別討。
離諸名相，法身自保。
生滅本無，諸佛假號。
世出世相，全無可道。
真實一心，不空靈寶。
十方諸佛，都有裏許。
一切幻緣，此心無主。
幻化須盡，心等太虛。
識得此心，如瑠璃珠。
隨色影現，無著無去。
得意忘言，了更無語。
亦無可舍，亦無可取。
也不燒疏，也不化紙。
設齋無限，供養蛇鼠。
布施不明，却還沉墜。
雖是善因，能招惡理。
公子王孫，因修福慧。
持齋精進，衣食布施。
纔出頭來，一切整備。
豈用埋屍，卜度好地。
心若不善，一切不利。
頭頭作業，處處祭鬼。
枯骨消磨，神識沉墜。
生不念善，死地獄現。
在處慈悲，來生方便。
不信佛法，貧窮下賤。
萬中無一，官人相現。
滿山滿嶺，頭長觜尖。
撈魚罝鳥，歷劫相煎。
無一毫善，皆是結冤。
不識父母，叫喚喧天。
貪婬殺盜，罪不可言。
陰振未滿，王法牽纏。
心無一足，煩惱連天。
因何不息，澄浄心田。
若不飲酒，智慧光鮮。
親近善者，心自善妍。
若不食肉，公婆不哭。
日夕心靈，善神助福。
若不殺盜，自身無惱。
行住坐卧，心無煩惱。
若不邪婬，浄行甚深。
精神勿虧，身體安寧。
若不妄言，常親貴侶。
守口如瓶，不驚寒暑。
若不貪愛，觸目便會。
見如不見，背如不背。
若不嗔癡，眼耳如泥。
天翻地覆，我自不知。
若不惡口，身如瓦狗。
人來不吠，棒打不走。
若不兩舌，無事閑歇。
誰是誰非，清風明月。
若不綺語，身心一如。
所在尊貴，爲人中瑞。
十般不善，在迷不見。
佛爲分別，覺悟自見。
依此脩行，見本來面。
大地含靈，誰敢輕賤。
心共一心，隨業轉變。
我若不如，只管喫現。
我令始覺，感佛方便。
翻十不善，回向十善。
永不賺你，天亦常願。
超出三界，見佛知見。
凡夫肉眼，非明不見。
無日月燈，如黑漆面。
開眼見色，色即歸空。
空中無得，恰如無見。
開眼無見，猶如無目。
見與不見，全無可善。
眼不是眼，見不是見。
空色無寶，不明方便。
達本了心，是佛知見。
心若未了，識業黑變。
今日安樂，逐光隨現。
眼光落地，黑暗周徧。
心思業顯，雷奔閃電。
怕怖天地，投誰發願。
百千刀輪，火車掣電。
一剎那間，魂識消散。
動經塵劫，業無所間。
豈比世間，公牽私絆。
哀哉眾生，尚貪喫飯。
若還思死，火急難辨。
五千教典，祕言無限。
只爲愚心，習氣深慣。
己化聞經，己身無難。
一人了達，與眾除患。
不勸不善，惡不消散。
若聞其聲，何忍食由。
若見眾生，死當助哭。
身衣口食，難心自足。
直至到死，神識纏逐。
隨念往生，定入毛畜。
心不念佛，鎮在牢獄。
心若念善，□□□□。
善果善因，笙箏笙竹。
不曾捻種，遍地野菊。
耕田得禾，耕畬得粟。
樂善天堂，造惡地獄。
善惡無差，由心直曲。
信佛拜泥，轉轉昏迷。
信神燒紙，自損穀皮。
信經讀字，不干心事。
信道行婬，只瞞自心。
信善貪財，到死也獃。
信福殺盜，不久惡報。
信是說非，將油洗衣。
信罪不悔，如飛蛾昧。
火爍油煎，去了又來。
一似浮徒，貪嗔癡愛。
前念作福，後念受罪。
人不達理，妄執神鬼。
人不會事，梅上添醋。
急處鬭急，好做不做。
見他富貴，一心趨侍。
借口一文，還十文利。
連妻带子，爲他奴婢。
子細觀瞻，丈夫意氣。
非我不非，是我不是。
有無分定，因果相繼。
懶惰貧窮，精勤富貴。
脩般若多，獲慈悲惠。
今生和順，在處恭敬。
來生佛國，開發眾信。
習氣清浄，行住皆定。
定中有慧，慧體如鏡。
鏡不是鏡，是非成病。
失却是非，大圓智鏡。
若人全會，何垢何浄。
本無背面，光明性命。
性即佛性，命即慧命。
非生非老，誰死誰病。
包括有無，無欠無剩。
風動塵起，無有不應。
水陸色空，血脈連通。
微塵不透，不成正道。
影響無知，猶如死屍。
頭上一劄，却令眼眨。
脚下一針，用口呻吟。
問病叫痛，類同蠢動。
將假爲身，業力所成。
成應有壞，有壞復形。
成有本空，誰解通宗。
不宗爲本，無住爲宗。
不空不住，無異虛空。
快須薦取，脫却樊籠。
古佛今佛，因此大通。
釋迦親印，猶如虛空。
如水中月，應物標宗。
如水是體，水月空同。
有無相貌，二相皆同。
同則無礙，有礙不中。
不中非佛，佛亦無窮。
騰今耀古，不受瞞籠。
萬法之母，諸佛祖公。
若人了達，便與佛同。
若人不了，萬法盲聾。
猶如雜話，枉費日工。
如是家寶，永不空空。
究竟無說，法本無空。
普菴和尚，家寶示眾。
普菴歌
作者：釋印肅
朝代：宋

祇箇普菴純寶貝，妙慧莊嚴真暢快。
無門爲戶到人稀，萬里神光圓頂蓋。
非相身，無不在，體露堂堂聲色外。
世間夢幻曷能隨，超出世間那肯愛。
絕意識，無眼界，浄名卧疾瞿曇解。
指權就實度眾生，勿謂古賢來捏怪。
悟普菴，本無壞，空劫有窮渠自在。
四生六道豈相干，物我兼忘心唯最。
無有無，內非內，海印發光誰敢對。
森羅萬象普菴收，絕待靈明全體會。
忘能所，勿知解，瓦礫真金誰敢買。
若還不是老胡來，覿面難逢輪劫肯。
雪齊腰，求教誨，得旨忘言轉不退。
百鍊金剛無孔鎚，要斷龜毛兔角罪。
如意珠，我今解，剎剎塵塵鋪障昧。
一毫端量大千輝，爍破無明生死袋。
普請道友搬瓦
作者：釋印肅
朝代：宋

當時驢覷井，如今井覷驢。
酒醒溪邊思往昔，至今方覺彼區區。
空花解弄□兒路，蝶引癡蜂入網蛛。
誰是那頭能警叱，回光返照越賢愚。
雲蓋瓦鋪須子細，筆端有口顯文殊。
李光遠宅糴米
作者：釋印肅
朝代：宋

堪笑南泉老古錐，住山情况了無依。
解使木人來買米，和光風月正先知。
奇奇，柳眼桃腮總是機。
寸草不生千萬里，出門春色共依依。
癡癡，三千不惜換驪珠。
若問普菴來意處，光明遍匝體如如。
李總幹遺詩十四句師於一句之下加頌七句·其一
作者：釋印肅
朝代：宋

僧家起大屋，枉費他金穀。
不是明眼人，真如大地獄。
黄葉止孩啼，只要免啼哭。
不犯一滴酒，不動一片肉。
李總幹遺詩十四句師於一句之下加頌七句·其一〇
作者：釋印肅
朝代：宋

自家先已癡，逢迷實不迷。
能令石人舞，解使木哥吹。
寂寂孤雲裏，逍遥勿我知。
萬億恒沙佛，皆同一性齊。
李總幹遺詩十四句師於一句之下加頌七句·其一一
作者：釋印肅
朝代：宋

不如茆蓋頭，裹箇大枯髏。
鬼窟作活計，閻公未肯休。
佛以法爲身，不可以相求。
一念無心者，法界剎那周。
李總幹遺詩十四句師於一句之下加頌七句·其一三
作者：釋印肅
朝代：宋

有人來問我，如何向他道。
喪身失命處，世人怕死到。
三界唯一心，萬法唯心造。
不悟生死者，輪劫空招報。
李總幹遺詩十四句師於一句之下加頌七句·其一二
作者：釋印肅
朝代：宋

靜坐取片時，妄想自家知。
心口兩不同，修行不透機。
明朝與後日，作箇野狐狸。
因果全不落，百丈一言迷。
李總幹遺詩十四句師於一句之下加頌七句·其一四
作者：釋印肅
朝代：宋

山僧總不知，知不知實奇。
空知未達本，不免墮頑機。
世尊拈華處，天人豈辨知。
迦葉破微笑，古今信無疑。
李總幹遺詩十四句師於一句之下加頌七句·其七
作者：釋印肅
朝代：宋

問他怎如此，日輪正當午。
鼻孔廓遼天，我道無門戶。
唯佛與佛知，有爲無作做。
若問如何道，瞪目不相顧。
李總幹遺詩十四句師於一句之下加頌七句·其三
作者：釋印肅
朝代：宋

殿堂何所有，夢幻非堅久。
竹木從何來，箇箇人空手。
石人解綵畫，木女添燈油。
此事誰得知，真實泥牛吼。
李總幹遺詩十四句師於一句之下加頌七句·其九
作者：釋印肅
朝代：宋

昏迷曾未警，勞我箇眼睛。
絲毫全不漏，雲月事猶新。
達士知幾者，常看無字經。
打動禾山鼓，舞起道吾神。
李總幹遺詩十四句師於一句之下加頌七句·其二
作者：釋印肅
朝代：宋

簷棟如翬飛，世間那得知。
不是風旛動，如如應好機。
青青是翠竹，孤雲無性馳。
頭頭垂示處，子細好明知。
李總幹遺詩十四句師於一句之下加頌七句·其五
作者：釋印肅
朝代：宋

朝朝去禮拜，誰識丹霞在。
打倒木佛燒，院主反招罪。
得相而無相，參方會不會。
如來非大身，老盧快踏碓。
李總幹遺詩十四句師於一句之下加頌七句·其八
作者：釋印肅
朝代：宋

我要警昏迷，迷人愈見癡。
九年面壁坐，不露一毫釐。
法說無可說，機陳不二機。
箇中若不會，學取須菩提。
李總幹遺詩十四句師於一句之下加頌七句·其六
作者：釋印肅
朝代：宋

便道福相隨，生天果未遲。
力盡簡還墜，來生不如意。
假施滿七寶，不如發真歸。
布施有爲者，觀來真自迷。
李總幹遺詩十四句師於一句之下加頌七句·其四
作者：釋印肅
朝代：宋

塑箇泥佛兒，肚裏藏深機。
聚沙爲佛塔，猶尚獲菩提。
父見諸子劣，且教令讀書。
一日成名後，天下總皆知。
求佛哀祐
作者：釋印肅
朝代：宋

母子相逢幾萬年，夕陽夢斷豈堪言。
多時不隔如今見，趙州勘破老婆禪。
洪鍾歌
作者：釋印肅
朝代：宋

昭文昭文施一鍾，懸空隨叩警盲聾。
圓音不斷周沙界，純體金剛空不空。
雖含響，擊即通，十方諸佛應聲中。
天龍八部生忻悅，外道魔軍失却蹤。
此圓器，大神功，上祝皇王壽不窮。
日月長輝邦國靜，臣忠子孝續堯風。
昏者醒，愚者聰，民歌鼓腹意和濃。
地水火風同一性，剎塵無間體含融。
包聲印頑空，鳥樹巖巒風月同。
秦時何必驅山鐸，大振金鈴總脫空。
時節至，自相逢，肯信無心達本宗。
和同一族輸金玉，回向南泉鑄此鍾。
黄昏裏，五更中，下下無空徹底通。
近祖遠宗迷識解，聞歸浄土禮金容。
涅槃侶，契心同，箇箇全音讚此功。
顯理揚真無二聽，含靈蠢動一時通。
受者法，施者空，且無地獄與洋銅。
孝子順孫光遠慶，昭文千古振家風。
活人歌
作者：釋印肅
朝代：宋

大聖靈驗普菴圓，廣施含靈遇有緣。
信心清浄通靈感，萬病俱銷釋業愆。
文殊體，用普賢，活人歌裏現金仙。
藥王藥上非他術，扁鵲孫真共一言。
分三服，浄水煎，莫將血味污心田。
萬物有形皆我體，但行慈德解讎冤。
內無想，外無緣，何必神方肘後傳。
身心本是金剛體，不解觀心被業纏。
藥病銷，心月圓，信時佛豈獨西天。
在在處處人皆有，世間無比這靈源。
除罪垢，脫百冤，解使昏□朗義天。
信知非我誰爲病，大士維摩笑裏眠。
從生病，我不顛，體沒眾生我病痊。
不二法門誰敢道，金毛師子露身全。
速投藥，解塵緣，莫學群迷眼似聖。
隨機應感非難易，信手拈來不用錢。
無見頂相
作者：釋印肅
朝代：宋

無影樹下誰相識，瑠璃殿內絕形名。
千巖色□祥光現，萬壑松風和沒人。
畏愛兼抱
作者：釋印肅
朝代：宋

南山有條鱉鼻蛇，雪峰往日鎮常誇。
喪身失命知多少，滿地如今號菜花。
百丈先令慶上座禮拜求頌
作者：釋印肅
朝代：宋

西川慶上人，本來沒弟兄。
須知自性如空體，水月之中未解真。
個事不傳聲色句，元來心法獨靈明。
百寶光明
作者：釋印肅
朝代：宋

青黄赤白異塵寰，知音希得似寒山。
豐干未辨爭饒舌，光明不遍道應難。
皆遍示現
作者：釋印肅
朝代：宋

春有百花冬有雪，夏有凉風秋有月。
若無一事掛心頭，箇裏無私真廓徹。
睹弟子作頌題窗乃續韻警之·其一
作者：釋印肅
朝代：宋

饒舌刀，刀不透，臨窗一語更離披。
儂家自有同風事，千里無來却肯伊。
睹弟子作頌題窗乃續韻警之·其三
作者：釋印肅
朝代：宋

鼻孔遼天是阿誰，權將雲霧作衣披。
迷悟本無唯一性，你全是我我無伊。
睹弟子作頌題窗乃續韻警之·其二
作者：釋印肅
朝代：宋

石人擊鼓木人吹，露柱親聞腦搭披。
如是圓音無用處，閻公未肯便饒伊。
睹弟子作頌題窗乃續韻警之·其四
作者：釋印肅
朝代：宋

普菴三頌自連拈，寄與提綱本手鉗。
爐鞴穩時無鈍鐵，何妨矢上更加尖。
破屋頌示眾
作者：釋印肅
朝代：宋

一箇閑身穿破屋，風吹雨滴轉光明。
燈籠露柱時時舉，只道以平報不平。
瑠璃殿上鞭金馬，追風不及三脚驢。
示弟子彭資深心齋居士
作者：釋印肅
朝代：宋

靈山話月，曹溪指月，禪可禪而成大過。
一念頓超沒量人，六月雪哥向猛火。
參方侶，休打坐，學至無學得什麽。
自從打破趙州關，收放縱橫句不墮。
這雪曲，誰解和，舉意萬機無兩個。
拈題頌古若河沙，須是金毛師子子。
這資深，被誰苦，夢中踢發千鈞弩。
射過山河石壁空，枯髏爍盡無纖阻。
希奇希奇誰得知，心空及第心齋子。
古賢無限學無爲，罕遇明心輪劫苦。
聞不聞，豈小補，識破天下老婆子。
箭鋒相拄道應難，針芥相投萬事閑。
不如佛祖只談心，悲愍盲參往別山。
沒絃琴，誰會彈，盧公便就指風幡。
直饒不是風幡動，不識真心轉見難。
我意無盡非言說，離百非兮四句絕。
首觀梁武夢胡僧，未達修山龍濟决。
一百一十四重玄，大冶爐中撈片雪。
生不生，滅不滅，萬法千機誰透徹。
普菴不舍一微塵，本末雙彰□無說。
肯將法界作紅心，一箭虛空渾漏泄。
示徒·其一
作者：釋印肅
朝代：宋

我有陀羅名解脫，在在處處和塵撥。
莫令撥著箇凡夫，何用剃頭并展鉢。
咦，連妻带子龐居士，一時成佛都包括。
妄心不滅禍難除，任向祈求卜大虛。
了道不消多語話，當軒自有顆明珠。
半夜三更莫費油，澄潭捉月幾時休。
冬年莫惹紅塵客，家道安然體自周。
寄語門徒諸弟子，得心安樂外何求。
示徒·其二
作者：釋印肅
朝代：宋

未得塵勞息，須依善知識。
若肯慈悲學，發願施心力。
入泥并入水，莫作閑戲劇。
揚眉動目庭，法身無窮極。
於中習懶者，管取沒飯喫。
趁隊只□飽，披毛無了日。
不信佛乘經，逐末本却失。
咄哉大丈夫，你乘誰氣力。
當本無我人，貪忙有何益。
何似歇無明，聽吹無孔笛。
五音六律全，皓月悲風寂。
一聲宇宙寬，箇中聞的實。
和同爲智身，無物堪遮窒。
奉勸草木影，閑時急收拾。
示楊仲質
作者：釋印肅
朝代：宋

誰識一微塵，於中藏本佛。
時時常放光，照燭一切物。
只許信心人，在處無輕忽。
這回如未應，不離金剛骨。
逢本分鉗鎚，煆成非外物。
示眾法語·其一
作者：釋印肅
朝代：宋

鑛去金存百鍊周，自從索價沒人酬。
騰今耀古非聲色，曾共溈山作牯牛。
身若浮雲心若風，居常不定在虛空。
忽然風捲雲無跡，誰人解識主人公。
示眾法語·其二
作者：釋印肅
朝代：宋

大隱居廛小隱山，了心無事沒多般。
休緣到此磨塵垢，絕愛終須耐歲寒。
百草上參多寶佛，鑊頭邊勘趙州關。
莫教一擊連天地，震動坤維頃刻間。
示行者
作者：釋印肅
朝代：宋

絕頂無人處，融會亦非難。
獨步依無住，圓心豈往還。
深深妙在無言說，莫教閑指動風幡。
大事徹頭須進步，白雲千里故鄉關。
移五瘟出市心
作者：釋印肅
朝代：宋

助佛揚名化俗徒，遣邪歸正沃心枯。
國風雅泰民歡樂，只這和瘟大丈夫。
紙被歌訓行童·其一
作者：釋印肅
朝代：宋

一片白雲掛在身，披時不許染紅塵。
輕羅細想應難比，重錦尋思未可親。
豈非顔色白如玉，成現都盧只一幅。
紅窗妖艷見低頭，六賊三尸盡降伏。
日充衣，夜得蓋，不長不短也不大。
世人問我何處尋，蔡倫弟子將來賣。
買得將來披，不許邪魔罔兩知。
解向市廛遮雲雨，要與閑人隔是非。
縱顛狂，任落魄，披入村中人惡惡。
直饒紫綬與金章，我也未肯輕輕博。
紙被歌訓行童·其二
作者：釋印肅
朝代：宋

皂袖寒袍入體儀，霞光閃爍遶身飛。
或行或坐頻頻看，或卧或眠每每披。
幾度入山游勝境，數迴海上覓龍騎。
假饒千兩黄金貴，難買山僧這個衣。
紹椿行者求頌
作者：釋印肅
朝代：宋

假使八千五百歲，紹椿松鶴未爲奇。
不若紹明光不變，此中實應出家時。
念道何憂衣食事，千光影裏聽鶯啼。
聞聲一囀渾消息，滿目蓮花不見枝。
與參徒辨事
作者：釋印肅
朝代：宋

仲元亨老，慇懃圓浄。
此中大事，雪曲高歌。
騎白牛兒，漫空唱唱囉。
這家也舂米，那畔爭打禾。
且道乘誰力，天真大老婆。
近日南方諸道友，斬釘截鐵自降魔。
運水搬柴無不是，神通妙用顯摩訶。
一人辦力諸天供，一會修來爭奈何。
移根拔樹非邪作，翻有爲無萬事和。
樓閣忽然橫碧漢，人人功德無空過。
香積味憑知道者，須教不少亦非多。
個裏不消重委囑，分明只是這彌陀。
與夏國舅
作者：釋印肅
朝代：宋

白日上昇非偶爾，剎那成佛亦如然。
個中迥超聲色外，恩光滿目意連天。
好明廓徹非思量，一受皇書遍普賢。
江西風月光無盡，帝里真如萬法圓。
當處飲吞無不足，護持秘密不休年。
與廖維高
作者：釋印肅
朝代：宋

精通三教越禪機，語默同風和者希。
匝地周天居士眼，元來只在一毫釐。
與湯亨老居士
作者：釋印肅
朝代：宋

香積厨中烹五味，脚踏天兮頭頂地。
雖然頭角各分張，未得箇人都了利。
不然亨老大慈悲，一日無私和眾議。
南方道友不偏枯，到裏許人皆具備。
直教塞口併咽喉，消息出門無不是。
與王巡檢·其一
作者：釋印肅
朝代：宋

佛法從來付宰臣，今朝已遇大心人。
透明幻住超生滅，鑒物無私佑聖庭。
與王巡檢·其二
作者：釋印肅
朝代：宋

達磨非爲後，瞿曇未是先。
當來無量劫，懶翁得自然。
萍鄉縣丞求頌
作者：釋印肅
朝代：宋

杜門終日不通書，得意忘言總不拘。
舉向世間人不會，妄談生死事區區。
信香不昧和光爇，禍福皆心豈有殊。
心本全真含萬有，只緣六處起諸愚。
眼耳舌鼻身意靜，箇中何物礙明珠。
照天照地元不壞，非心貪妄命須臾。
天命五旬當見覺，從其耳順縱心如。
老人百出光無變，休將庚申叩文殊。
了道即心含法界，心無應物合菩提。
但勸諸人心莫怕，豈勞心上外求諸。
爲君一念真空體，肯信無心道不虛。
行住坐卧三十二頌·其一
作者：釋印肅
朝代：宋

普目不拘開合眼，意光何必待天明。
眾人未起我周布，行益資他腹自膨。
行住坐卧三十二頌·其一〇
作者：釋印肅
朝代：宋

恒河沙劫奉如來，功未全時眼不開。
自知本有靈光物，香燈不絕警癡獃。
行住坐卧三十二頌·其一一
作者：釋印肅
朝代：宋

不虧掃地與煎茶，門戶開關用法華。
雲跡雨蹤來不住，箇中誰肯速還家。
行住坐卧三十二頌·其一七
作者：釋印肅
朝代：宋

千年枯木老縱橫，鬼怕神疑夜叉燈。
不是道人誰敢動，如斯應不是眾生。
行住坐卧三十二頌·其一三
作者：釋印肅
朝代：宋

百里千鄉信未圓，到來空爇一尋烟。
我今朝夕時聞見，粉骨碎身報未全。
行住坐卧三十二頌·其一九
作者：釋印肅
朝代：宋

幾番舒卷濟羣迷，馬祖陞堂百丈知。
由是那時通一線，而今收放莫令遲。
行住坐卧三十二頌·其一二
作者：釋印肅
朝代：宋

心地光明浄土圓，一切人見我無言。
只拈掃帚東西撥，震動三千及大千。
行住坐卧三十二頌·其一五
作者：釋印肅
朝代：宋

護浄燒湯不離坑，慈和三昧益群盲。
十方諸佛皆如是，豈效披毛業報生。
行住坐卧三十二頌·其一八
作者：釋印肅
朝代：宋

火出木燼灰烟滅，黑白無纖可作師。
喻若春風融臘雪，普令冷暖□偏枯。
行住坐卧三十二頌·其一六
作者：釋印肅
朝代：宋

眾生垢重汩塵緣，豈自收心向覺源。
挈水拾薪時節至，三通鼓罷物皆鮮。
行住坐卧三十二頌·其一四
作者：釋印肅
朝代：宋

主賓交接未開言，便過茶湯應口邊。
察理聆音非外物，結他歡喜萬千年。
行住坐卧三十二頌·其七
作者：釋印肅
朝代：宋

了身如幻向誰言，運水搬柴化有緣。
忽遇浴堂人指水，輕清妙觸轉光鮮。
行住坐卧三十二頌·其三
作者：釋印肅
朝代：宋

割愛辭親如是行，豈求衣食及爲僧。
步步澄輝無別想，卓然獨立妙明生。
行住坐卧三十二頌·其三〇
作者：釋印肅
朝代：宋

千百年前老古錐，鋤山钁圃示箴規。
蛇兒挑起無人會，直截橫拋更勿疑。
行住坐卧三十二頌·其三一
作者：釋印肅
朝代：宋

靈源車轍顯來由，一粒穿時快疾收。
莫待廬陵高索價，臨機下口卒難酬。
行住坐卧三十二頌·其三二
作者：釋印肅
朝代：宋

摩尼無價汝當收，金玉浮財誓莫求。
戴角披毛從此入，百千萬劫作驢牛。
行住坐卧三十二頌·其九
作者：釋印肅
朝代：宋

將勤補拙入厨中，不問青泥事事充。
拾得寒山明此意，如今成佛滿虛空。
行住坐卧三十二頌·其二
作者：釋印肅
朝代：宋

瀾渾湯水熟淘沙，不著油鹽醬醋茶。
饑渴隨時餐少許，只思因甚悟桃花。
行住坐卧三十二頌·其二〇
作者：釋印肅
朝代：宋

引領搬徒訪萬山，深明下手處艱難。
圓成滿目蓮宮現，風鐸聲清意自閑。
行住坐卧三十二頌·其二一
作者：釋印肅
朝代：宋

綠節閑雲間古風，茂林濃處沒西東。
子猷消息無人問，鸞鳳飛來足印空。
行住坐卧三十二頌·其二七
作者：釋印肅
朝代：宋

黄金布地非爲富，白玉橫街惹寇徒。
心地平堅塵不入，修羅萬億手難摸。
行住坐卧三十二頌·其二三
作者：釋印肅
朝代：宋

密跡彌綸不露塵，天龍八部喜還驚。
劫火洞然無變朽，此中人轉普門經。
行住坐卧三十二頌·其二九
作者：釋印肅
朝代：宋

轟雷吼電警昏蒙，雨歇風清似脫空。
佛教眾生弘大道，資家報國續宗風。
行住坐卧三十二頌·其二二
作者：釋印肅
朝代：宋

和泥合水實辛勤，不遇明師事不成。
今已連天鋪滿地，順緣無漏必通津。
行住坐卧三十二頌·其二五
作者：釋印肅
朝代：宋

扁鵲盧醫速退邊，大家飽喫普菴圓。
解冤釋結消諸病，感應無方不用錢。
行住坐卧三十二頌·其二八
作者：釋印肅
朝代：宋

直截無根樹子鋪，超凡越聖大心粗。
忘軀爲法方如此，擔板真如大丈夫。
行住坐卧三十二頌·其二六
作者：釋印肅
朝代：宋

如今無縫古稜層，透石穿雲度有生。
普納眾緣無住著，狀如一室百千燈。
行住坐卧三十二頌·其二四
作者：釋印肅
朝代：宋

歷劫塵沙積竇巖，十方諸佛共同參。
多寶聞經親涌現，故非柏梓與松杉。
行住坐卧三十二頌·其五
作者：釋印肅
朝代：宋

生老病死苦相煎，唯我能知速棄捐。
十二時中常念佛，聞師一舉耳無邊。
行住坐卧三十二頌·其八
作者：釋印肅
朝代：宋

雲凍風彌鳥絕蹤，洞山只道沒西東。
等閑目擊誰相委，賴遇丹霞作炭紅。
行住坐卧三十二頌·其六
作者：釋印肅
朝代：宋

聞道真空不著言，信心清浄在拳拳。
只將此性光明遍，語默行藏豈離禪。